Mama, Anak Kecil Anda Mungkin Rabun

Bagi kanak-kanak, pengesanan masalah gangguan fungsi penglihatan cukup penting kerana pada ketika inilah sistem penglihatan sedang berkembang dan sebarang gangguan akan menimbulkan masalah lain yang lebih serius. Bagi memastikan seseorang itu mempunyai bacaan optimum, mereka semestinya mempunyai tahap penglihatan 6/6 pada kedua-dua belah mata mereka. Kanak-kanak yang mempunyai tahap penglihatan 6/9 atau kurang dikategorikan sebagai mempunyai masalah penglihatan. Manakala mereka yang mempunyai tahap penglihatan kurang dari 6/18 pula dikategorikan sebagai penglihatan yang terhad.
Ambil Tahu Tahap Penglihatan Anak
Apabila anak-anak anda rabun dan memerlukan cermin mata, memang mereka memerlukannya! Jangan beranggapan bahawa mereka terlalu kecil untuk memakai cermin mata! Sekiranya terdapat gangguan penglihatan dan boleh diperbetul dengan memakai cermin mata walaupun penglihatan tidak dapat dibaiki sepenuhnya, tidak ada alasan untuk tunggu lagi. Usia sekecil mana sekali pun boleh belajar memakai cermin mata.
Bayi atau kanak-kanak yang didapati mengalami kemerosotan penglihatan dan hanya boleh dibaiki dengan cermin mata perlu memakai cermin mata secepat mungkin. Ibu bapa tidak perlu berasa kecewa apabila mendapati anak mereka perlu memakai cermin mata di usia muda (bayi atau anak kecil). Adalah dianggarkan 80-90% proses pembelajaran memerlukan penglihatan. Tahap penglihatan yang berkurangan boleh menjejaskan pembelajaran dan perkembangan tumbesaran.

Mengapa perlu memakai cermin mata?
Bayi atau kanak-kanak memerlukan cermin mata untuk membaiki rabun jauh, rabun dekat, astigmatism atau bagi sesetengah kes juling. Selain itu, cermin mata dapat mengelakkan daripada penglihatan menjadi lebih teruk serta mata malas.
Bilakah kanak-kanak rabun boleh mula memakai cermin mata?
Kanak-kanak boleh mula memakai cermin mata seawal umur 1 tahun. Bagi perkembangan bola mata yang sihat, imej yang jelas perlu terbentuk di retina mata.
Apa akan terjadi sekiranya tidak memakai cermin mata awal?
Perkembangan sistem penglihatan bayi dan kanak-kanak bermula dari lahir sehingga umur lebih kurang 8 tahun. Sekiranya bayi atau kanak-kanak mengalami rabun pada usia sebelum 8 tahun dan tidak diperbaiki dengan cermin mata, perkembangan penglihatan normal akan terjejas.

Adakah pemakaian cermin mata akan mengakibatkan penglihatan anak saya menjadi lebih teruk dan akan terlalu bergantung kepada pemakaian cermin mata?
Tidak. Pendapat sebegini tidak benar sama sekali. Sekiranya kanak-kanak tidak memakai cermin mata sepertimana yang dicadangkan, perkembangan penglihatan normal akan terjejas dan boleh mengakibatkan mata malas atau penglihatan terhad.
Adakah anak saya berkemungkinan memakai cermin mata sekiranya saya memakai cermin mata atas faktor keturunan?
Ya,sekiranya ibu bapa memakai cermin mata, anak anda juga mungkin memerlukan cermin mata
Bagaimana optometris menentukan tahap penglihatan dan kuasa cermin mata bagi golongan bayi dan kanak-kanak kecil?
Tidak dapat dinafikan bahawa adalah sukar untuk mengukur tahap penglihatan bayi atau kanak-kanak terutama di bawah umur 4 tahun. Walau bagaimanapun, optometris boleh menilai tahap penglihatan dan kuasa cermin mata secara objektif menggunakan peralatan tertentu.

Bilakah cermin mata perlu dipakai? Berapa kerap cermin mata perlu dipakai?
Bagi kebanyakan kes, kanak-kanak perlu memakai cermin mata sekerap mungkin. Kebanyakan kanak-kanak akan gemar memakai cermin mata apabila menyedari bahawa tahap penglihatan mereka jauh lebih baik dengan pemakaian cermin mata. Sekiranya kanak-kanak mendapati penglihatan mereka lebih baik dengan cermin mata,mereka akan sentiasa memakai cermin mata dan perkara pertama yang akan diminta pada awal pagi adalah cermin mata.
Bagaimana mengajar kanak-kanak menjaga cermin mata mereka?
Kanak-kanak perlu diajar menanggalkan cermin mata menggunakan kedua belah tangan dengan betul. Gunakan air dan sabun untuk membasuh cermin mata dan gunakan kain yang lembut untuk mengelapnya bagi mengelakkan calar pada kanta cermin mata. Bingkai cermin mata kanak-kanak perlu kerap dibaiki kedudukannya.

Tips sekiranya anak anda tidak mahu memakai cermin mata:
Pastikan preskripsi cermin mata adalah betul. Sekiranya preskripsi adalah betul, cuba terangkan keperluan memakai cermin mata kepada anak anda. Pastikan bingkai cermin mata anak anda sesuai dan selesa dipakai.Periksa kedudukan cermin mata secara berkala bagi memastikan tidak terdapat sebarang alahan pada kulit. Pilih bingkai cermin mata yang tahan lama serta mempunyai bingkai cermin mata dengan tangkai yang boleh dililit di belakang telinga. Ini boleh membuatkan bingkai cermin mata berada pada kedudukan yang baik dan sukar ditanggalkan oleh kanak-kanak. Pastikan kanak-kanak selesa dengan pemakaian cermin mata. Mulakan dengan memakai cermin mata untuk tempoh satu jam atau lebih dan tambahkan waktu pemakaian sehingga kanak-kanak tersebut boleh mengadaptasi dan memakainya untuk jangka masa yang lebih lama. Adakalanya walaupun preskripsi cermin mata adalah betul, kanak-kanak mungkin berasa sakit mata atau pening kepala semasa proses adaptasi memakai cermin mata baru.
Tidak cukup dengan hanya mengatakan kanak-kanak kelihatan menarik dengan cermin mata. Ibu bapa perlu memberi komen mengenai warna cermin mata, bentuk cermin mata sesuai dengan bentuk muka dan personaliti kanak-kanak. Tanpa komen yang baik, kanak-kanak mungkin rasa malu atau sedih untuk memakai cermin mata
Sumber: Pensyarah Kanan Jabatan Optometris, Fakulti Sains Kesihatan Bersekutu, Universiti Kebangsaan Malaysia (UKM), Dr. Rokiah Omar & Utusan


JADIKAN MEMBACA HOBI ANAK ANDA

Membaca adalah perkara utama untuk membentuk perkembangan otak anak-anak. Pada peringkat awal ,pengalaman membaca di antara ibu bapa dan anak-anak perlu dipupuk supaya mereka lebih kreatif, bijak berimaginasi dan minat belajar. Tidak semua anak-anak suka melihat buku namun sikap suka meniru kelakuan ibu bapa di depan mata adalah jalan mudah untuk melatih mereka berminat terhadap buku. Pastikan anak-anak melihat anda membaca buku, majalah atau suratkhabar supaya sikap ini mendorong mereka turut membaca.

Jika anda mahu mengajak anak membaca, pastikan lokasi yang selesa untuk mereka. Misalnya, membaca di dalam bilik dan di atas katil. Setelah anda membaca, jangan lupa ceritakan semula apa yang anda baca untuk memastikan mereka benar-benar faham dan membuatkan mereka terus berimaginasi.

Sekiranya mereka mempunyai buku atau penulis kegemaran, biarkan mereka teurs mengulangi membaca buku tersebut tetapi beri juga galakan untuk mereka membca buku-buku lain tetapi mempunyai persamaan.

Jangan merasa terbeban membawa anak-anak ke perpustakaan sambil membuat kad pustakawan untuk menggalakkan mereka meminjam sekurang-kurangnya lima buah buku. Lebih banyak buku yang dipinjam, lebih banyak genre yang akan mereka kenali.

Apabila anda mendapati anak-anak kurang minat membaca, latih mereka dengan buku-buku yang penuh dengan ilustrasi bergambar serta warna-warna ceria untuk menarik minat mereka membaca. Kaedah ini membuatkan mereka tidak jemu apabila melihat buku.

Jika anak anda tidak suka membaca, cari buku yang berbentuk audio kerana ia membantu anak-anak lebih menghargai seni bercerita. Lama-kelamaan, minat membaca boleh dipupuk.

Beritahu anak anda bahawa mereka tidak ada had untuk membaca. Beritahu juga bahawa mereka dibenarkan membaca di atas katil iaitu sebelum masuk tidur. Hal ini membantu mereka tidak menganggap aktiviti membaca satu perkara membebankan sebaliknya menjadi satu perkara yang sangat menarik.


TIADA KEYAKINAN DIRI PUNCA ANAK KUAT MENGADU?

Biasalah mana-mana anak kecil pasti suka mengadu sesuatu perkara kepada ibu dan ayahnya. Sikap suka mengadu ini nampak remeh tetapi ia harus diberi perhatian kerana ia boleh membuatkan karektor anak kelihatan tidak baik. Penyebab utama anak suka mengadu sama sahaja seperti orang dewasa. Mereka cuba menunjukkan kekuatan, meningkatkan rasa keyakinan diri atau sekadar inginkan perhatian. Mereka beranggapan dengan mengadu, ia boleh membuatkan dirinya disukai oleh ibu bapa atau guru di sekolah.

Tidak semua perbuatan anak suka mengadu itu tidak betul, jika dilihat dari sudut positif, si anak yang suka mengadu membuktikan dirinya faham tentang peraturan dan boleh membezakan perkara yang baik dan sebaliknya. Bagaimanapun pada sesetengah perkara sikap mengadu boleh dilihat sebagai kurang keyakinan diri apabila mereka menghadapi masalah dan tidak tahu macam mana ingin menyelesaikan sendiri. Oleh itu sebagai orang dewasa, kita perlu faham mengapa si anak itu mengadu, barulah boleh membuat penyelesaian dengan lebih bijak.

Ini tindakan yang boleh ibubapa lakukan:

Apabila mendengar aduan anak, ada baiknya ibu bapa siasat apa situasi sebenar. Jangan terlalu mudah percaya dengan kata-kata aduan. Mereka perlu diajar yang tidak semua aduan itu menunjukkan mereka dalam pihak yang benar. Contoh si abang mengadu si adik main permainannya. Ajar mereka untuk mengadu apabila melibatkan perkara yang berbahaya dan mengancam keselamatan dirinya seperti mengadu jika ternampak si abang atau adik memanjat kabinet dapur.

Jika anak-anak anda sering mengadu antara satu sama lain hampir setiap hari, cuba alihkan perhatian mereka kepada perkara lain sehingga mereka lupa untuk mengadu.  Beritahu kepadanya anda lebih gembira mendengar dia bercerita tentang apa yang dilakukan berbanding aduannya.

Apabila anak mengadu, mungkin anda boleh berbincang dengannya mengapa masalah yang diadukannya itu timbul. Kemudian sama-sama memikirkan jalan penyelesaian. Misalnya jika dia mengadu, kakaknya suka menyembunyikan barang miliknya. Ajak dia fikir kenapa ia boleh berlaku. Adakah si kakak sekadar suka bergurau dengan adik atau benar-benar mahu menyakitkan hati adiknya. Kemudian sama-sama mencari jalan penyelesaian supaya kakak tidak lagi melakukan perkara tersebut.


URGHH..STRESSNYA ANAK KENCING MALAM!

Pernahkan ibu bapa yang lain menghadapi masalah anak kencing malam atau tidak dapat menahan diri daripada kencing? Sebenarnya ini adalah masalah yang sering dihadapi oleh majoritii ibu bapa. Kencing malam (betwetting/nocturnal enuresis) terjadi apabila kanak-kanak yang berusia 5 tahun dan ke atas tidak dapat mengawal kencing mereka semasa tidur. Ia adalah perkara yang sering memberikan tekanan kepada ibu bapa dan juga kanak-kanak itu sendiri.

2 Jenis Kencing Malam iaitu:
Primary nocturnal enuresis: dimana anak-anak ini tidak pernah berjaya tidak kencing malamSecondary nocturnal enuresis: dimana anak-anak ini pernah berjaya tidak kencing malam sekurang-kurangnya enam bulan
Jangan terlalu risau apabila anak anda tidak berjaya mengawal kencing pada waktu malam pada umur 5 tahun kerana sesetengah kanak-kanak mungkin kurang matang bagi perkembangan pengawalan kencing tetapi perkembangan lain seperti perkembangan fizikal, pertuturan dan sosial adalah normal. Cuba tanya pada atuk atau nenek, adakah ibu bapa sendiri atau ahli keluarga lain pernah kencing malam selepas umur 5 tahun? Jika ya, faktor genetik ini boleh menyebabkan anak anda mungkin lebih berisiko untuk mendapat “primary nocturnal enuresis”.

Sebab-Sebab Kencing Malam
Adakah anak selalu minum minuman berkafein? Minuman berkafein seperti kopi, kola, coklat dan teh boleh merangsang penghasilan air kencing yang banyak.Adakah anak anda mempunyai masalah sembelit? Najis yang keras akan sentiasa menekan pada pundi kencing kanak-kanak.Adakah ianya disebabkan jangkitan seperti kencing kotor? Adakah pada waktu siang juga anak-anak tidak dapat mengawal kencing mereka?Adakah anak anda mempunyai masalah kongenital seperti sindrom Down, Spina bifida (kecacatan pada tulang belakang semenjak lahir) , mempunyai kelewatan perkembangan secara global atau ADHD (anak hiperaktif)? Kebanyakkan anak-anak istimewa ini akan menghadapi masalah mengawal kencing mereka.Adakah anak anda mempunyai simptom penyakit kencing manis? Kanak-kanak diusia muda juga boleh mendapat Diabetes. Adakah mereka sering dahaga, kerap kencing siang dan juga malam, hilang berat badan?Anak anda telah berjaya mengawal kencing. Mengapa kencing malam berlaku semula? Faktor yang paling utama adalah tekanan emosi. Bagi kanak-kanak ini, pihak doktor perlu menyelidik dengan lebih lanjut tentang punca tekanan emosi yang dihadapi oleh mereka.
Tips Membantu Agar Anak Tidak Kencing Malam

Paling penting jangan sesekali marah anak anda setiap kali anak terkencing malam. Anak-anak ini bukan sengaja dan mereka sememangnya tidak dapat mengawal pundi kencing mereka. Lama kelamaan, dengan masa mereka akan dapat mengawalnya.Elakkan anak- anak daripada minum air beberapa jam sebelum tidurElakkan anak-anak daripada meminum air kopi atau tehPastikan setiap kali sebelum tidur, bawa anak ke tandas untuk membuang air kecilPerhatikan pada pukul berapa anak selalu terkencing. Pasangkan loceng penggera 30 minit sebelum itu dan kejutkan anak untuk ke tandas dan kencing.Berikan kata-kata pujian yang banyak atau hadiah yang berpatutan sebagai reward setelah sebulan mencapai target.Gunakan cadar kalis air supaya tilam tidak basah dan mudah dibersihkan.


CARA SUPAYA ANAK TIDUR LENA

Apabila sudah mempunyai anak, si ibu pasti tidak akan cukup tidur. Itu fenomena biasa dialami hampir semua ibu dan kadangkala mendatangkan masalah buat ibu terutama bagi mereka yang bekerja. Pelbagai cara dilakukan bagi memastikan si anak tidur nyenyak. Berikut antara yang boleh diamalkan bagi memastikan si kecil tidur lena setiap malam.

Jangan Menggesa Mereka Tidur
Memaksa anak tidur bukan jalan penyelesaian. Cara ini membuatkan anak akan menangis dan memberontak. Ini akan memburukkan lagi keadaan. Harus diingat, anak akan mengambil masa yang agak lama untuk tidur berbanding orang dewasa kerana kitaran tidur mereka berbeza. Jadi, anak harus bersabar dengan mereka.

Rancang Rutin Masa Tidur Si Manja
Sebagai ibu bapa, anda boleh merancang rutin tidurnya. Seperti sebelum tidur mandi dahulu, menukar pakaian dan mendodoi mereka atau membacakan buku cerita kepadanya. Ulang rutin ini setiap hari dan anak anda akan mudah tertidur.

Tidurkan Dia Apabila Penat
Apabila anak sudah mula menggosok mata, menarik telinga atau tidak dapat duduk diam, itu mungkin bermakna dia sudah berasa penat dan inilah masa yang sesuai untuk anda tidurkannya. Bagi memastikan dia penat, galakkan dia untuk bermain pelbagai aktiviti dan pastinya dia akan tidur nyenyak selepas itu.

Cuba Kurangkan Aktivitinya
Apabila menjelang senja, kurangkan aktiviti bermain si manja supaya dia dapat membezakan antara siang dan malam. Ini secara tidak langsung mengajar mereka mengenai masa berjaga dan waktu tidur.

Malapkan Atau Tutup Lampu Sewaktu Tidur
Elakkan memasang lampu sewaktu ingin menidurkan anak anda. Ini kerana, keadaan yang malap atau suram mencetuskan penghasilan hormon tidur yang dinamakan melatonin untuk membantu si anak tidur dengan mudah dan lebih lena.


SUKATAN SUSU UNTUK BAYI MENYUSU

Kebanyakan ibu yang merasakan dirinya mempunyai masalah penyusuan sebenarnya bukanlah bermasalah. Bila ibu mengadu yang dia penat mengepam dan masih tidak dapat menghasilkan susu yang ‘cukup’ untuk anaknya. Katanya susu itu ‘sikit’ jika dibandingkan dengan jumlah yang diminum oleh anaknya semasa beliau berkerja.
                Setelah semua minuman/makanan penambah susu diambil.Dan semua usaha telah dilakukan, namun tidak berjaya juga ‘membanyakkan susu’. Biasanya ibu memilih beralih kepada susu formula, walaupun ianya bukanlah penyelesaian (dan mungkin membawa banyak masalah lain). Ianya adalah suatu isu kuantitatif dimana berapa ‘banyak’ ialah ‘banyak’ dan berapa ‘sikit’ ialah ‘sikit’ mengikut definisi masing masing.
                Rata rata ibu mahukan jawapan dalam bentuk angka seperti “pam susu 20 minit sebelah payudara” walau jawapan sebenarnya ialah “pam/perah susu sehingga payudara kosong” Dan “anak minum 3 oz sekali” berbanding hakikatnya “anak minum mengikut kehendaknya dan berbeza beza” Ini adalah panduan untuk ibu dalam bentuk formula. Formula ini hanya sebagai panduan. Ianya boleh jadi berbeza mengikut bayi. Sekurang-kurangnya anda memahami asasnya.

Terma ini akan digunakan :

Berapa jam anda meninggalkan bayi (H)
Anggaran satu botol ialah 3 oz (B)
3 oz memadai untuk fungsi normal tubuh bayi anda
Biasanya bayi akan minum selang 2 jam dan sedikit-sedikit

Untuk bayi di bawah usia 6 bulan

Formulanya ialah B = H / 2
Contohnya kita bekerja 10 jam. Bahagi 2 sama dengan 5 botol susu diperlukan .
5 botol susu sama dengan 15 oz (5 *3oz).

Untuk bayi berusia 6 bulan sehingga 12 bulan

Formulanya ialah B = (H/2)-1
Contohnya ibu bekerja 12 jam.
Bahagi 2 sama dengan 6 botol susu. Tolak 1 botol sama dengan 15 oz.
1 botol yang kita tolak adalah kerana bayi sudah boleh makan dan hidangan tersebut boleh digantikan dengan makanan seperti nasi, sayur mahupun buah.

Selepas bayi berusia 12 bulan ke atas

Formulanya ialah B = (H/2) -2
2 botol yang ditolak juga kerana menggantikannya dengan makanan bayi.
Semakin bayi membesar, ibu akan menghasilkan susu yang semakin berkurangan kerana hormon prolaktin yang menyusut dan dalam masa yang sama bayi anda bersedia untuk menikmati pelbagai kelazatan makanan.

Cadangan Cara Bayi Menyusu:

Sekiranya anda meninggalkan bayi anda pada pukul 8 pagi, susukannya terlebih dahulu.Beritahu pengasuh bahawa susu yang sudah dipanaskan (3 oz) tahan selama 2 jam.Usah paksa bayi menghabiskan kesemua susu tersebut serentak, simpan susu ditepi dan offer lagi bila bila perlu
Gunakan cup kecil, picagari mahupun sudu untuk lebih mudah mengawal kuantiti susu yang anak akan minum. Jika memilih menggunakan botol, gunakan puting bersaiz paling kecil dan jangan tukar saiz puting walaupun bayi sudah besar.
Minta pengasuh untuk mengelakkan memberi bayi minum susu setiap kali dia ‘berbunyi’, sebaliknya tukar lampinnya (jika basah), angkatnya (jika bayi bosan) etc etc, tepuk2 perlahan untuk menenangkannya. Dan jika bayi anda minum kurang sepanjang siang, mungkin beliau adalah jenis Reverse Cycling dimana dia suka minum dengan banyak secara terus dari ibunya (pada waktu malam)

Sumber: Internet


BANTU SI COMEL BERJALAN

Bila anak akan berjalan? Ini persoalan yang sering bermain di fikiran si ibu. Tidak dinafikan, inilah antara perkara yang paling mengujakan setiap ibu. Iaitu mahu melihat si kecil memulakan langkah pertamanya. Kemampuan untuk berjalan sendiri bagi setiap kanak-kanak berbeza. Ada si kecil yang sudah boleh berjalan pada usia 11 bulan ada juga yang sebaliknya. Namun sebagai ibu, anda tidak perlu risau kerana perkembangan setiap kanak-kanak tidak sama. Apa pun, anda boleh cuba cari ini untuk membantu anak anda berjalan.

Biar anak berjalan tanpa menggunakan kasut atau stokin. Biarkan kakinya dapat merasa permukaan lantai ketika bertatih.

Beri masa kepada si anak untuk berlatih menguatkan koordinasi serta otot bahagian badannya yang berlainan. Galakkan mereka untuk meluangkan masa bermain di lantai. Galakkan dia untuk bergerak aktif barulah ototnya akan menjadi kuat.

Apabila si manja sudah agak besar atau kuat, galakkan dia untuk berjalan. Contoh: Angkat dia supaya berdiri dan gerakkan otot kakinya.

Jika anda dapati si anak sudah mula belajar untuk berdiri, pegang tangannya untuk membantunya berjalan. Tindakan ini dapat memberi peluang kepadanya untuk meningkatkan keseimbangan badan dan keupayaan berjalan. Ajar dia untuk bertatih sedikit demi sedikit sebagai latihan untuk berjalan.

Tingkatkan keselamatan di rumah mengikut peringkat perkembangan si manja. Pastikan benda yang berada pada paras mata si anak adalah selamat untuknya. Harus diingat, si kecil belum pandai untuk menilai sama ada barang itu bahaya atau tidak dan semua benda mampu menarik minatnya.

Anda juga boleh memberikan si manja alat permainan yang lebih berat dan besar supaya dapat ditolak. Ini boleh dijadikan sebagai sokongan kepadanya sewaktu berjalan. Alat bantuan berjalan yang mempunyai tempat duduk dan beroda ini bukan alat terbaik untuk membantu anak berjalan lebih awal. Malah ia sebenarnya boleh menyekat perkembangan semula jadi anak untuk berjalan. Bayi yang menggunakan walker cenderung bergantung kepada alat tersebut untuk bergerak dan menyeimbangkan badan. Keadaan ini menyebabkan otot yang diperlukan untuk berjalan tidak berkembang seperti sepatutnya. Gunakan baby walker dengan berwaspada memandangkan setiap tahun banyak berlaku kemalangan disebabkan alat tersebut.

Beri galakan kepada si manja untuk berjalan ke arah anda dengan menghulurkan kedua-dua tangan ke arahnya. Dia pasti akan teruja untuk menyambutnya. Menyaksikan anak mula belajar berjalan merupakan detik yang sentiasa ditunggu-tunggu oleh pasangan suami isteri. Namun apa yang berlaku sebenarnya, anak itu sendiri yang memutuskan bila dia bersedia untuk membuka langkah pertama. Paling penting ibu bapa tidak harus membandingkan keupayaan anak mereka untuk berjalan dengan anak orang lain, sebaliknya terima saja keupayaan anak itu seadanya. Ada sesetengah anak yang mula belajar berjalan ketika memasuki usia setahun dan ada juga anak yang baru belajar untuk meluruskan kaki ketika usianya sudah mencapai 18 bulan.
Apa pun selagi bayi membesar dengan normal, ibu bapa tidak perlu berasa bimbang. Namun jika ingin menyedapkan hati, ibu bapa boleh bertanya atau mendapatkan pandangan doktor. Berjalan merupakan proses yang berkaitan dengan keseimbangan, perkembangan motor dan perbuatan yang tidak terlalu tergopoh-gapah. Sesetengah bayi, dapat berdiri tegak sudah satu kejayaan baginya, manakala yang lain dapat melangkahkan satu kaki ke hadapan merupakan impian yang tidak terhenti di situ saja.
Sebenarnya terdapat beberapa cara ibu bapa oleh membantu bayi belajar berjalan. Galakkan bayi untuk berdiri dan berpapah pada perabot rumah untuk meningkatkan kestabilan dan membantunya belajar menyeimbangkan badan dengan betul. Apabila bayi semakin yakin, dia akan memilih untuk bergerak mengelilingi perabot untuk mencapai mainan kesukaannya.
KAKI AYAM
Alam semula jadi sebenarnya memberi kita lapik tapak kaki terbaik untuk kita mengekalkan keseimbangan badan. Memakaikan kasut pada anak yang baru cuba berjalan juga tindakan semula jadi, tetapi cuba biarkan anak terbiasa dengan permukaan yang berbeza-beza seperti rumput, karpet, kayu dan pasir. Ia akan menjadi pengalaman yang menarik dan mengujakan bagi anak.
PEGANG TANGAN
Memegang atau memimpin tangan memang dilihat cara terbaik untuk membantu anak berjalan tetapi sebenarnya menjejaskan keseimbangannya. Kalau mahu juga berbuat demikian cuba pegang badannya supaya tegak.
INTERAKSI
Satu dunia ‘baru’ akan terbuka apabila anak boleh berdiri dan dia akan melihat sekelilingnya dengan perspektif yang baru. Sokong keterujaan itu dengan menghabiskan lebih banyak masa bersamanya dan beri galakkan untuk dia berasa lebih yakin menggerakkan atau melangkahkan kakinya. Dan apabila dia jatuh, ketawa bersamanya dan galakkannya untuk mencuba lagi. Anak anda akan cuba mencapai semua benda apabila dia boleh berjalan. Waktu ini mungkin anda akan ‘merindui’ saat-saat dia hanya berbaring di katil.


BAIK BURUK HISAP PUTING

Puting kosong sering menjadi pilihan ibu dan bapa untuk menenangkan anak yang sedang menangis. Bayi yang sedang menangis akan segera berhenti menangis sekiranya diberikan puting kosong ini kerana refleks bayi yang semulajadinya ingin menghisap susu.  Malah melalui satu kajian melaporkan bahawa dua per tiga ibu menggunakan puting. Lazimnya puting diberi kepada bayi berusia dua hingga tiga bulan. Bukti juga menunjukkan bahawa ibu bapa cenderung memberikan puting jika bayi itu bayi pertama atau jika bayi itu lelaki.
                Ada kajian juga menunjukkan bahawa SIDS atau Sindrom Kematian Bayi Mengejut dapat dielakkan apabila bayi diberi puting kosong ini kerana bayi yang tidur dengan puting kosong ini tidak boleh tidur terlalu lena kerana dihalang oleh refleks menghisap susu itu tadi. Ini menghalang daripada bayi berhenti bernafas seperti yang berlaku pada penghidap SIDS.
                Namun puting kosong ini sepatutnya diberhentikan apabila bayi sudah semakin besar. Ada yang berpendapat 6 bulan, ada 9 bulan dan ada yang setahun. Berapa pun umurnya puting kosong ini harus diberhentikan apabila gigi susu mula tumbuh. Kebanyakkan tidak mahu memberhentikan puting kosong kerana alasan anak pasti akan menangis. Sehinggakan ada yang menghisap puting kosong sehingga berumur 4 tahun! Ketika ini, amat susah untuk membuang habit menghisap puting kosong ini kerana sudah terbiasa

Kebaikan

Seiring peningkatan kematian mendadak kepada bayi, puting dipercayai dapat menyelamatkan nyawa bayi. Terdapat beberapa kajian yang menyatakan ibu bapa harus segera memberikan anak puting ketika baru menangis. Apabila berhenti menangis, lepaskan puting untuk mengelakkan menjadi kebiasaan.
Jika bayi anda jenis yang mudah menangis dan puting satu-satunya yang boleh membuatnya berhenti menangis, sebaiknya berikan puting kepadanya. Ini membantu menenangkan buah hati anda.
Bagi mereka yang pro puting, puting mampu memberi kepuasan refleks hisapan bayi. Ada juga ibu baru yang tidak bersedia menerima risiko ketika memberhentikan penyusuan badan. Jadi puting adalah satu-satunya alat memuaskan hasrat menyusu bayi.
Menghisap puting juga boleh membantu sesetengah bayi pramatang. Jika mereka diberikan puting untuk dihisap sebelum meminum susu, mereka mungkin boleh beralih dengan lebih senang daripada melalui tiub kepada penyusuan botol. Bayi pramatang yang diberi puting sebelum menyusu menjadi lebih selesa dan tenang semasa disusukan dan selepasnya.

Keburukan

Puting dipercayai menyebabkan jangkitan telinga pada bayi. Menghisap puting menambah kemungkinan jangkitan berpindah dari mulut ke tiub eustachia iaitu saluran berisi udara yang menyambungkan telinga tengah dengan bahagian belakang tekak.
Puting telah dikaitkan dengan risiko tinggi mendapat simptom seperti muntah-muntah, demam, cirit-birit dan kolik.
Doktor gigi tidak menggalakkan penggunaan puting kerana boleh menyebabkan beberapa masalah apabila gigi tumbuh.
Penggunaan puting tidak membolehkan bayi membebel yang merupakan langkah penting dalam mereka belajar bertutur. Ia juga tidak menggalakkan bayi berlatih berceloteh yang diperlukan mereka untuk membina kemahiran berkomunikasi.
Bukti juga menunjukkan bahawa ibu yang menggunakan puting lebih cenderung untuk bercerai susu lebih awal. Penggunaan puting telah dikaitkan dengan masa yang lebih singkat bagi penyusuan badan secara eksklusif.

Sumber: Internet


Tips Percutian Buat Ibu Bapa Bersama Anak Kecil

Percutian yang paling menyeronokkan adalah bersama keluarga. Namun kebanyakan ibu bapa tidak membuat persediaan terperinci jika berlibur bersama anak-anak. Kerenah si anak kecil akan mengganggu perjalanan cuti anda. sudahnya, semua orang hilang ‘mood’. Jangan jadikan hal ini masalah besar.

BAWA BEKAL
Bawa bekal makanan dan minuman. Ketika bercuti, anak-anak biasanya mudah berasa lapar. Bagi mengelakkan mereka meragam, eloklah anda bawa bekal. Buah-buahan, biskut, kerepek, dan roti adalah antara makanan paling mudah untuk dibawa. Jika perjalanan jauh, anda boleh bawa bekal sendiri kerana dikhuatiri anak-anak berasa lapar di dalam kereta. Makanan berat seperti nasi goreng atau mi dan mihun goreng boleh dibawa.

TANDA PENGENALAN
Apa yang boleh anda buat adalah melabel ‘back pack’ anak anda. Letakkan nama anda, nama anak serta nombor telefon untuk dihubungi. Pentingnya label ini adalah sekiranya anak-anak terlepas daripada pengawasan anda.

BERSIAP SEDIA
Jangan lupa untuk bawa kelengkapan lain seperti tuala kecil, barang mandian, dan baju gantian untuk anak anda. Anak-anak banyak ragamnya, ada masanya baju kotor. Jadi bawalah baju ganti supaya anak anda dalam keadaan selesa setiap masa. Jangan lupa untuk membawa baju renang  dan krim pelindung matahari sekiranya anda bercuti di pantai. Sudah menjadi adatnya, anak-anak akan tertarik untuk mandi laut atau berenang di kolam. Jadi anda harus bersedia dari awal.

UBAT-UBATAN
Bawalah ubat-ubatan asas seperti minyak angin, paracetamol, ubat sakit perut, dam apa sahaja ubat yang mungkin diperlukan ketika bercuti. Cara ini memudahkan anda jika terjadinya kecemasan. Tidaklah anda kelam kabut mencari ubat bila diperlukan.

RANCANGAN LIBUR
Bila bercuti dengan anak-anak kecil, anda harus ada perancangan. Jangan main terjah sahaja. mood anak-anak perlu dijaga. Bagi menjamin kualiti percutian anda sekeluarga, buatlah jadual percutian anda. rancang dengan teliti mana destinasi yang mahu dikunjungi serta apa aktiviti yang boleh dibuat. Dengan cara ini, anak-anak tidak akan merasa bosan. Pastikan anda merangkan pelan yang melibatkan mereka juga. Jangan sesekali emmentingkan diri dan hanya merancang percutian buat anda dan pasangan sahaja. Tujuan percutian bersama keluarga adalah untuk menikmatinya bersama-sama, bukan hanya anda yang berseronok.

BAWA TOYS DAN BUKU
Jangan lupa bawa buku atau permainan anak-anak anda. Terutamanya jika mereka masih kecil. Cara begini dapat mengelakkan mereka daripada merasa bosan terutamanya ketika di dalam perjalanan untuk ke sesuatu tempat. Selain itu, membawa buku dan permainan mereka boleh menjadi ktiviti alternatif sekiranya berlaku sebarang situasi yang tidak diingini seperti hujan dan sebagainya.

Sumber: Majalah Libur


Idea Beg Yang Perlu Dibawa Ketika Bercuti

Terdapat pelbagai pilihan beg mengisi barang di pasaran, adakah beg yang anda pilih sesuai dengan jenis percutian yang dirancangkan? Ketahui jenis-jenis beg dan kesesuaiannya mengikut jenis percutian anda

BEG DUFFLE
Sesuai untuk: Pendaki, pelajar kolej, budget traveller
Beg duffle tradisional bersifat ringan, mudah disimpan dan lebih mesra bajet. Beg jenis ini mempunyai ruang simpanan yang besar – sesetengah model menawarkan kapasiti sehingga 130 liter.

BEG DUFFLE BERODA
Sesuai untuk: Perjalanan bisnes, lawatan keluarga, road trip, percutian urban
Beg duffle mempunyai ruangan utama yang besar dan boleh memuatkan peralatan kembara yang pelbagai bentuk atau saiz, di samping mempunyai roda yang memudahkan pergerakan.

BAGASI BERODA
Sesuai untuk: Perjalanan bisnes, lawatan keluarga, road trip, percutian urban
Binaan yang teguh dan saiz yang kompak direka untuk menangani sistem pengangkutan bagasi. Beg jenis ini juga selalunya mempunyai banyak poket dan ruangan khusus untuk toiletries, aksesori dan lain-lain.

BACKPACK BERODA
Sesuai untuk: Kembara, road trip
Backpack beroda mempunyai kelebihan dari segi keselesaan dan mobiliti. Ia boleh diseret atau disandang mengikut situasi, dan amat popular di kalangan pengembara dan backpackers.

TRAVEL PACK
 Sesuai untuk: Pengembara yang mementingkan mobiliti
Backpack tanpa roda ini bersifat mesra perjalanan, terutamanya di laluan berbatu, tangga, dan kawasan tidak rata kerana ia disandang sepanjang masa. Kebanyakan beg jenis ini mempunyai rangka dalaman, strap bahu tersembunyi dan ciri-ciri keselamatan.

BEG LAPTOP
Sesuai untuk: Pelancong yang membawa laptop
Beg sandang belakang ini mempunyai ruangan berpad untuk melindungi laptop bersaiz 10-17 inci, selain mempunyai banyak poket untuk menyimpan kabel,wayar sambungan dan kertas kerja. Ia juga boleh menjadi  tempat simpanan ekstra bagi barang-barang  yang tidak dapat dimuatkan ke dalam bagasi utama.

EXTRA: BAGASI JENIS CARRY-ON
Sesuai untuk: Pelancong yang tidak membawa banyak barang, sangat mementingkan mobiliti atau tidak mahu membayar caj bagasi.
Semua jenis beg, dari bagasi beroda sehingga duffle, mempunyai saiz carry-on yang selalunya tidak perlu didaftar masuk.  Kebanyakan syarikat penerbangan membenarkan beg carry-on yang bersaiz tidak lebih daripada 22 x 14 x 9 inci.


CABAR KETAKUTAN!

Ulang tahun perkahwinan sering kali disambut oleh pasangan suami isteri di lokasi yang romantik dan indah. Apa kata buat sesuatu kelainan dengan mengunjungi tempat penginapan yang menyeramkan. Tapi kalau boleh tak perlu bawak anak-anak anda. Banyak bangunan bersejarah yang telah diubah suai menjadi tarikan pelancong, terutamanya hotel dan rumah penginapan. 9 hotel yang kami senaraikan ini terkenal dengan penghuni alam ghaib yang dikatakan masih mendiami tempat-tempat tersebut. Nah, berani tak nak pergi cuba?

Hotel Russell, Australia
Bilik nombor lapan di hotel ini kononnya dihantui oleh roh seorang kelasi. Pekerja hotel juga mendakwa terdengar bunyi tapak kaki di atas lantai berderit pada waktu malam. Menariknya, hotel ini turut menawarkan lawatan hantu bagi pengunjung yang mahu mengetahui sejarah hotel tersebut.

Hollywood Roosevelt, US
Hotel yang menjadi mercu tanda Los Angeles ini pernah diinap oleh Marilyn Monroe semasa Anugerah Academy pertama pada tahun 1929. Kini, penghuni dan pekerja hotel melaporkan ternampak seorang wanita berambut perang di dalam cermin yang ditemui di suite lama aktres tersebut. Hantu pelakon Montgomery Clift juga dikatakan kedengaran bermain trombon di suite 928 yang pernah didiaminya.

Bourbon Orleans, US
Hotel ini dikatakan mempunyai ramai penghuni alam ghaib dari pelbagai era. Pernah digunakan sebagai rumah anak-anak yatim, hantu yang agak popular ialah seorang kanak-kanak perempuan yang dilihat menggolek dan mengejar sebiji bola di koridor tingkat enam. Ada juga yang pernah melihat hantu seorang penari di dewan tarian, selain roh seorang askar yang dikatakan mendiami aras tiga dan enam hotel ini.

Anchorage Hotel, US
Seorang polis bernama John J “Black Jack” Sturgus telah ditemui mati ditembak dengan pistolnya sendiri, hanya beberapa langkah dari hotel. Khabar angin mengatakan bahawa rohnya akan kembali ke hotel ini setiap tahun untuk menuntut keadilan atas jenayah yang tidak dapat diselesaikan itu.

Fairmont Banff Springs, Kanada
Penginap dan pekerja hotel mendakwa pernah bertemu dengan tukang angkut yang berpakaian uniform lengkap di tingkat sembilan yang akan lenyap selepas selesai membantu para tamu. Dia dipercayai ialah Sam Macauley, bekas pekerja hotel yang mati pada tahun 1967, selepas mengumumkan persaraannya. Satu lagi roh yang berkeliaran di hotel ini ialah seorang pengantin perempuan yang mati pada hari perkahwinannya di hotel tersebut.

Hotel Langham, London
Hotel yang pernah menempatkan ramai saterawan ini dilaporkan turut didiami ramai penghuni alam ghaib. Paling kerap dilihat ialah lelaki berpakaian era Victoria di bilik 333, yang hanya muncul pada bulan Oktober. Ada juga penghuni yang ternampak hantu lelaki berpakaian tentera berdiri di tingkap. Kononnya hantu tersebut ialah seorang putera negara Jerman yang terjun dari tingkap sebelum Perang Dunia Pertama bermula. Selain itu, hantu Napoleon III turut dipercayai menghuni bilik bawah tanah hotel ini.

Toftaholm Herrgard, Sweden
Tetamu yang menginap di kediaman yang dibina pada abad ke-14 ini melaporkan beberapa insiden aneh. Selain bunyi bising, tingkap dan pintu yang sengaja dibiarkan terbuka pada waktu malam telah tertutup menjelang pagi. Kononnya, dahulu terdapat seorang pemuda yang jatuh hati kepada anak gadis pemilik kediaman ini. Namun, gadis itu telah dijodohkan dengan lelaki pilihan bapanya. Pemuda tersebut telah menggantung dirinya di bilik 342 pada hari perkahwinan gadis tersebut.

Hotel Ballygally Castle, Ireland Utara
Tetamu hotel ini sering ditakutkan oleh Lady Isobella Shaw yang pernah menghuni istana ini pada tahun 1625. Selepas melahirkan seorang bayi lelaki, wanita tersebut dikatakan telah dikurung oleh suaminya. Dalam usahanya untuk melepaskan diri melalui tingkap, wanita tersebut terjatuh dan mati. Rohnya telah menghantui istana ini selama 400 tahun demi mencari anak yang telah dirampas oleh suaminya.

Hostel Penjara Karosta, Latvia
Pada abad ke-20, Penjara Karosta digunakan sebagai penjara tentera Nazi dan Soviet, dan ribuan banduan dikatakan telah mati di penjara ini. Kini dijadikan sebuah hotel bertemakan penjara, khabarnya para pekerja sering diganggu oleh hantu wanita yang berkeliaran di koridor, mentol lampu yang dilonggarkan daripada soket dan pintu yang terbuka sendiri.


RANCANG HARI LAHIR ANAK ANDA

Sambut ulang tahun hari lahir anak? Bunyinya memang menyeronokkan kerana ia suatu majlis yang menggembirakan semua orang. Baik orang yang menyambutnya, tetamu dan si empunya hari jadi. Kanak-kanak memang seronok menyambut ulang tahun hari lahir dan selalunya ia menjadi kenangan terindah dalam memori mereka. Seorang ibu muda mengadu, anaknya ramai jadi dia tidak menang tangan hendak menyambut ulang tahun hari lahir setiap seorang. Hendak menggunakan perkhidmatan katering mahal pula. Sebenarnya ulang tahun hari lahir anak boleh disambut secara sederhana di samping kemeriahannya tetap terasa. Apa yang penting perancangan awal dan menabung bagi tujuan itu.

Kaedah merancang awal sangat disarankan. Rancang majlis ulang tahun hari lahir anak sekurang-kurangnya perlukan dua bulan lebih awal. Dari situ kita sudah tetapkan tarikh, masa dan bilangan tetamu.

Begitu juga lokasi majlis yang sesuai dengan bilangan tetamu. Tema parti dan dekorasi juga penting dan jadi lebih menyeronokkan sekiranya empunya diri diajak berbincang kerana dari situ kita dapat tahu apa yang kanak-kanak mahu. Perancangan awal termasuk memilih kek dan menu. Tanya anak bagaimana kek yang mereka mahu dan dari situ kita boleh sama-sama membuat bajet. Tentu saja kata putus daripada ibu bapa yang mengeluarkan wang.

Menu makanan pula bergantung kepada siapa tetamu kita. Jika menjemput ibu bapa sekali, mungkin kena sediakan makanan untuk orang dewasa. Cuma, makanan untuk majlis itu biarlah yang ringkas dan sederhana saja.

Lagi menyeronokkan anak kita sekiranya kad jemputan pun dibuat. Kad jemputan elok dihantar sebulan sebelum majlis. Ini memudahkan tetamu merancang aktiviti mereka. Seeloknya kad jemputan dibuat sendiri, yang ringkas-ringkas saja, tetapi comel.

Merancang sambutan hari istimewa anak anda sememangnya perlukan ketelitian walaupun hanya kecil-kecilan. Ini himpunkan inspirasi tema untuk parti hari jadi anak anda nanti.

Tema superhero
Setiap kanak-kanak pasti ada satu watak superhero yang menjadi idola mereka. Contohnya The Avengers, Spiderman, Superman, Robocop dan lain-lain lagi. Jadi pilih salah satu darinya dan jadikan tema hari jadi buat mereka.

Tema Watak Kartun Kegemaran
Watak kartun seperti Upin Ipin, Mickey Mouse, Spongebob,  dan lain-lain lagi mungkin menjadi kegemaran anak-anak anda. Pilih salah satu daripadanya yang pasti boleh buat anak anda melonjak kegembiraan.

Tema Sukan
Buat anak lelaki yang gemarkan sukan seperti bola sepak, badminton, rugby dan lain-lain lagi bolehlah anda cuba tema ini.

Tema Safari
Anak-anak yang sayangkan haiwan bolehlah anda cuba dengan tema ini. Mungkin lebihkan kepada tema hiasan saja sudah memadai.

Tema Pelangi
Seleksi warna pelangi menjadi tema hari jadi menceriakan lagi suasana parti anak anda.


JADIKAN AKTIVITI MELIPAT BAJU SESUATU YANG MENYERONOKKAN

Kalau dibuat bancian apa kerja rumah paling malas dilakukan, tentu ramai yang akan menjawab melipat pakaian. Ya, melipat pakaian memang boleh menjadi satu masalah bagi kebanyakan wanita. Lagi sakit hati, kalau sehari tidak diselesaikan tugas melipat pakaian, kain baju boleh bertimbun macam gunung. Rasanya baru semalam melipat pakaian tetapi hari ini sudah segunung balik terutama yang berderet ada anak kecil. Apa kata anda cuba tips berikut ini, mana tahu lepas ini tiada lagi masalah melipat pakaian. Tiada lagi masalah pakaian bertimbun tidak dilipat, hati pun senang.

Ajak suami & anak-anak bantu
Tugas melipat pakaian bukan hanya perlu terletak di bahu ibu atau isteri sahaja. Sebaliknya ia boleh diagihkan apatah lagi jika sudah ada anak yang besar. Suami juga boleh membantu meringankan beban isteri menguruskan kerja rumah. Tugas melipat pakaian antara tugas mudah yang boleh diserahkan kepada suami. Anak-anak juga mesti diajar dari usia kecil lagi cara  melipat pakaian sendiri. Walaupun hakikatnya anda boleh ‘sakit mata’ melihat cara lipatan mereka tetapi sekurang-kurangnya ia dapat mengurangkan bebanan kerja rumah. Untuk permulaan, anda boleh minta suami dan anak-anak melipat pakaian milik masing-masing. Lama-kelamaan apabila mereka semakin mahir, mereka boleh selesaikan tugas melipat pakaian dengan mudah. Percayalah!

Sangkut baju
Mungkin cara ini lebih sesuai untuk rumah yang mempunyai jumlah ahli keluarga yang kecil dan tidak mempunyai anak usia bayi. Tak perlu pening kepala dan malas hendak melipat pakaian. Sebaliknya sangkut sahaja semua pakaian menggunakan penyangkut baju. Beli penyangkut baju dalam jumlah yang banyak dan sangkut semua pakaian kecuali pakaian dalam dan yang bersaiz kecil. Anda hanya perlu sediakan ruang almari yang besar untuk memuatkan baju-baju yang sudah disangkut tersebut. Selesai masalah!

Lipat ikut kategori pakaian
Masa hendak melipat pakaian, apa kata anda asing-asingkan mengikut kategori seperti seluar, t-shirt, pakaian dalam, dan sebagainya. Lepas itu anda lipat mengikut kumpulan tersebut. Secara psikologinyaanda akan merasakan tugas melipat pakaian tidak membosankan dan cepat siap kerana melipat mengikut kategori.

Lepas angkat terus lipat. Jangan bertangguh
Selepas mengangkat pakaian di jemuran, lebih baik anda terus melipat pakaian. Jangan bertangguh sebab bila dibiarkan memang boleh menjadi malas. Lagi bagus kalau di rumah anda ada ruang khas untuk mencuci dan menyidai pakaian. Jadi lepas angkat anda boleh terus lipat di ruangan tersebut tanpa perlu membuat timbunan lain di dalam rumah.

Tonton TV sambil melipat baju
Sesetengah orang tak suka melipat pakaian sebab katanya ia tugas paling membosankan. Jadi, untuk mengurangkan rasa bosan, lipatlah pakaian sambil menonton TV. Confirm, anda tak perasan pakaian yang menimbun hampir habis anda lipat apabila tamat filem yang anda tonton.


KREATIFKAN HIASAN BERTEMA PELANGI

Meluangkan masa bersama keluarga tidak semestinya perlu membawa mereka keluar. Berehat di rumah sambil bersantai melakukan aktiviti-aktiviti melibatkan kreativiti, juga menyeronokkan. Idea menghasilkan barangan perhiasan rumah berwarna pelangi boleh jadi idea menarik untuk dilakukan bersama.

BINGKAI GAMBAR
Manik-manik atau labuci-labuci yang telah tersimpan lama di dalam laci boleh digunakan semula untuk idea menghias bingkai gambar. Bingkai gambar yang sedia ada boleh digunakan semula sebagai rangka bingkai gambar itu nanti. Tugas melekat manik dan labuci yang berwarna-warni boleh dilakukan oleh anak anda kerana ia satu tugas yang mudah, dan anda boleh menyelia. Cuma lekatkan dengan gam UHU dan susun manik serta labuci tersebut mengikut susunan warna yang anda inginkan.

PASU HIASAN
Sejenis gam berkilat yang mempunyai pelbagai warna ataugold dust, boleh didapati di bahagian alat tulis di semua pasar raya. Modal yang diperlukan tidaklah mahal kerana gam berkilat ini ada dijual set dalam satu bungkusan. Apa yang perlu dilakukan hanya melukis gam tersebut mengikuti corak kreativiti anda.

MEJA KECIL
Tidak semestinya anda perlu menggantikan alas meja yang baru. Anda juga tidak perlu cat berwarna yang banyak sementelah harga tin cat yang bersaiz kecil pun mahal harganya. Cara berjimat adalah dengan menggunakan pita pelekat berwarna. Setakat ini ada pita pelekat berwarna merah, hijau, kuning, biru dan hitam ada dijual di bahagian alat tulis. Anda hanya perlu melekat selang seli untuk menampakkan seperti warna pelangi. Kami cadangkan lakukan untuk meja sisi atau meja lebih kecil.

BANTAL HIASAN
Bantal hiasan lebih selesa dipeluk apabila sarungnya terdiri dari fabrik kapas. Usah membeli fabrik kapas yang mahal tetapi memadai kain kapas murah asalkan berwarna-warni. Dinding yang berwarna kosong memang sesuai dengan dekorasi bantal hiasan yang berwarna-warni tidak kira bentuk geometri atau motif floral, atau dalam kes ini warna pelangi.

SELIMUT TAMPAL
Mungkin antara anda pernah mendengar selimut tampal seribu. Kebanyakan orang dulu-dulu gemar membuat selimut sendiri seperti mencantum perca-perca kain yang tidak digunakan. Selimut tampal dikatakan lebih sejuk dan nyaman apabila dibawa tidur. Anda boleh menghiasi bilik tidur anak anda dengan selimut tampal yang berwarna-warni supaya biliknya lebih ceria dan tidak lagi kusam.


BOLEHKAH MENYUSUKAN ANAK KETIKA MENGANDUNG?

Menyusu semasa mengandung (Nursing while Pregnant) adalah keputusan ibu dan bayi. Sekiranya ibu gembira dengan apa yang sedang dilakukannya,tahniah dan teruskannya!Anda adalah ibu yang hebat! Menyusu semasa mengandung juga adalah tidak dijangka dimana bayi anda mungkin mahu berpisah susu awal. Terutama apabila merasakan susu ibu berkurang atau berubah rasa. Mungkin bayi akan menyambung menyusu semasa akhir trimester. Bayi kini adalah abang atau kakak yang berkongsi susu dengan adiknya apabila ibu lahir nanti!
Menyusukan semasa mengandung adalah selamat. Benar, terdapat risiko kontraksi yang disebabkan pengecutan di payudara semasa penghasilan susu. Hormon oksitosin yang sama mempunyai fungsi pengecutan di bahagian uterus. Walaubagaimanapun penerima (reseptor) kontraksi di bahagian uterus masih ‘belum matang’ untuk menerima kontraksi yang dihantar. Lalu ianya tidak boleh menyebabkan kelahiran awal. Untuk ibu yang pernah mengalami keguguran, anda dinasihatkan mendapatkan pandangan doktor peribadi anda.
 Mengandung semasa masih menyusukan adalah tidak mustahil hanya boleh dipercayai jika:

Bayi berusia kurang 6 bulan
Bayi tidak makan/minum apa apa selain susu ibu
Ibu belum datang haid

Berikut merupakan beberapa perkara yang ibu menyusu perlu tahu:
Kuantiti Susu Ibu Statement yang ‘cliche’ atau kebiasaannya iaitu mengandung akan menyebabkan produksi susu merudum kadangkala menyebabkan susu ibu merudum SEBAIK sahaja dia tahu dia mengandung. (Emosi mengambil alih peranan disitu). Setiap ibu mengalami proses yang berbeza walaubagaimanapun ada ibu yang tidak mengalami sebarang perubahan produksi susu terutama semasa 3 bulan pertama.
 Nutrisi Bayi Susu ibu bukan lah sumber utama nutrien bayi bagi yang berusia diatas 6 bulan. Anak yang berusia diatas 1 tahun biasanya minum susu perahan sebanyak 7-8 oz sepanjang siang sewaktu ibu bekerja. Makanan boleh diberikan kepada 3 sesi, pagi, petang dan malam. Snacknya seperti roti, biskut dan buah juga ditambah bagi memenuhi keperluan nutriennya. Anak anak memerlukan kalsium dan iron yang tinggi. Selain daripada susu, sumber kalsium yang baik ialah soya, bijan, almond, brokoli, carrot dan orange. Sumber makanan yang tinggi iron pula ialah daging segar, tuna, salmon, tofu, beans, ayam dan turkey.

 Kesihatan Ibu Ibu perlu mendapatkan ilmu ‘eat-for-three’ iaitu makan apa sahaja yang nampak berkhasiat. Ianya bagus bukan? Sekiranya anda mengalami pening kepala atau ‘pusing’, makan sebahagian kecil sebelum anda mengepam atau menyusukan. Pastikan anda ada coklat, biskut, kurma atau buah di atas meja kerja anda untuk dimakan selang 2-3 jam. Minum air masak dengan banyak. Dan dapatkan berat yang bersesuaian pada setiap kali pemeriksaan. Anggaran 10-15 kg tambahan berat ibu bagi setiap kehamilan. Pengambilan kalori seharian untuk ibu menyusu ialah 1900 cal. Kalori yang diperlukan bagi ibu yang menyusu dan mengandung ialah: Trimester Pertama : Tiada tambahan kalori Trimester Kedua     : Tambahan 340 cal Trimester Ketiga     : Tambahan 450 cal
Amalkan pengambilan kalsium dan pil zat besi yang disyorkan oleh doktor peribadi anda.
 Kesihatan Bayi dalam Kandungan Berat anggaran bayi atau Estimated Fetus Weight (EFW) haruslah berkadaran dengan yang sepatutnya pada setiap kali pemeriksaan lanjutan.
 Keadaan Bayi yang Sedang Menyusukan Setiap titis susu ibu itu sangat berharga kepada anaknya walau berapa tahun usianya. Penyusuan selepas usia 1 tahun adalah lebih kepada ikatan ibu dan anak. Mungkin ‘ubat’ untuk menyusukan bayi contohnya (Comfort Sucking) atau melepaskan rindu. Ianya bukanlah sebagai sumber nutrisi utama bayi. Setiap kali bayi anda menyusu dari anda, perhatikan samada ada tindakan menelan (swallowing).Perhatikan juga jika bayi kerap bangun untuk menukar ke payudara sebelah lagi.
 Perubahan Rasa Susu Susu ibu mengandungi khasiat yang baik untuk bayi. Semua ibu mengalami proses yang berbeza. Ada juga ibu yang mengalami pertambahan susu semasa mengandung. Pada trimester kedua, ibu akan menghasilkan susu berpisah (weaning milk) yang kurang laktosa (kurang manis) dan lebih sodium (rasa masin). Jadi bayi akan lebih minum air kosong selepas minum susu ibu. Mungkin berbeza mengikut bayi. Biasanya, pada trimester ketiga kehamilan badan ibu akan mula menghasilkan susu dalam bentuk kolustrum. Kolustrum bersifat pelawas maka najis bayi anda mungkin akan berubah keadaannya ianya bukan cirit birit.
Ambil perhatian untuk perkara ini:

Umur bayi yang sedang menyusu dengan anda sekarang
Usia kehamilan anda
Keadaan kesihatan ibu samada mengalami pitam, pening kepala, terlalu dahaga dan lain lain.

Fakta Penyusuan Ketika Hamil (Sumber Pa&Ma)
1. Dapatkan maklumat

Susu ibu bukan sumber tenaga utama bagi bayi yang berusia enam bulan ke atas lagi. Ini kerana bayi sudah mula makan dan memperoleh khasiat yang diperlukan daripada makanan lain selain daripada susu ibu. Oleh itu ibu tidak perlu risau tentang zat pemakanan anaknya. Penyusuan susu ibu tetap diteruskan demi memenuhi keperluan emosi kedua belah pihak. Selain dari itu penyusuan susu ibu tidak mempunyai kaitan dengan risiko keguguran.

2. Puting sakit

Memang normal sekiranya ibu hamil mengalami ketidakselesaan  pada bahagian puting setiap kali menyusukan bayi. Ini kerana puting menjadi lebih lembut dan membesar semasa hamil sebagai persediaan menyusukan bayi dalam kandungan nanti.

3. Posisi yang selesa

Akibat pertambahan saiz pada bahagian perut dan keadaan fizikal yang kurang mengizinkan, ibu perlu menyesuaikan diri dengan beberapa jenis posisi penyusuan mengikut keselesaan. Biasanya, posisi mengiring dan meletakkan sebiji bantal pada bahagian belakang badan mungkin dapat membantu ibu kekal selesa semasa menyusu.

4. Nikmati saat indah

Tangan si kecil yang meraba bahagian tubuh anda semasa menyusu ada antara saat indah sepanjang penyusuan. Walaupun sedang menyusu, berbuallah dengan anak. Beritahu yang anda kini sedang mengandungkan adiknya di dalam perut. Biarpun masih kecil, dia dapat memahami apa jua yang diperkatakan. Sekurang-kurangnya ini dapat mengurangkan perasaan cemburu.

5. Tanam azam

Penyusuan anak sedia ada ketika hamil adalah selamat! Itu fakta yang perlu ibu semua tahu. Selepas anak dalam kandungan dilahirkan, teruskan penyusuan. Kedua keadaan in dikenali sebagai tandem nursing. Ibu boleh menyusukan kedua anak atau lebih. Tanamkan azam untuk melakukannya sejak awal diri disahkan hamil lagi.  Tandem nursing bagus kerana ia membantu ibu mengurangkan risiko bengkak susu di mana anak yang lebih besar mempunyai kemahiran untuk mengosongkan payu dara.

Sumber: Siti Nur Suraya Mohamed ALi, IBCLC atau Pakar Laktas


TIADA SUSU! SUSU TIDAK KELUAR! SUSU SIKIT!

Ini antara rungutan yang biasa didengar terutama bagi ibu yang baru kali pertama melahirkan anak. Berhadapan situasi ini membuatkan ada antara mereka terfikir untuk memberikan susu formula kepada bayi terutama selepas beberapa jam melahirkan anak lantaran tidak sanggup mendengar tangisan bayi yang disangka tidak cukup susu. Ada pula menyangka susu akan terus keluar dengan banyak sehingga membuatkan mereka panik apabila payudara tidak menghasilkan susu seperti yang dibayangkan. Semua ibu akan berhadapan situasi yang sama ketika melahirkan anak.

Amat penting wanita yang baru kali pertama mengandung membuat persiapan mengenai ilmu penyusuan dengan menghadiri kelas penyusuan susu ibu yang dianjurkan sama ada badan swasta atau hospital kerajaan. Ini bagi mendapatkan gambaran jelas mengenai masalah penyusuan agar mereka tidak panik selepas melahirkan anak pertama.
Dalam pada itu, mula berbual dengan rakan sekerja atau saudara-mara yang menyusukan anak secara eksklusif enam bulan pertama dan terus menyusu sehingga usia bayi dua tahun walaupun bekerja.
Ibu mengandung yang pernah melihat atau mendengar cerita kejayaan penyusuan susu ibu wanita lain akan lebih tertarik dan bersikap positif untuk menyusukan bayi berbanding ibu yang tidak pernah langsung mendengar mengenainya. Ini secara tidak langsung memberi semangat untuk meneruskan penyusuan walaupun berhadapan cabaran atau masalah.
Ibu yang melahirkan anak secara normal atau pembedahan boleh terus menyusukan bayi dalam kadar yang paling segera iaitu sebaik saja dilahirkan. Peranan pihak hospital dalam menggalakkan penyusuan susu ibu seawal mungkin sangat penting.
Jika kelahiran secara pembedahan, mereka perlu dibantu dalam usaha meletakkan bayi pada posisi sesuai untuk penyusuan. Ternyata, lebih awal proses penyusuan susu ibu berlangsung, lebih tinggi kadar kejayaan dan kelangsungan penyusuan susu ibu berlaku.
Namun begitu, terdapat beberapa keadaan susu ibu sukar dirangsang, antaranya dipengaruhi cara kelahiran bayi. Bayi yang kurang sedar menghadapi kesukaran merangsang susu ibu pada awal kelahiran. Ibu perlu bertenang dan terus cuba menyusukan dan pada masa sama, boleh mula memerah susu bagi merangsang pengeluaran susu ibu.
Ibu yang bertenang dan memahami apa yang berlaku akan lebih relaks dan ini merangsang susu ibu dengan baik berbanding ibu yang panik. Pada masa ini sokongan kaum keluarga dan pihak hospital juga amat diperlukan oleh ibu. Ibu boleh mula mengurut lembut payudara dan mandi air panas untuk merangsang pengeluaran susu.

Bagi memastikan pengeluaran susu lancar, ibu yang baru melahirkan anak perlu menyusukan bayi mereka sekerap mungkin (iaitu satu hingga dua jam sekali). Yakin dan teruskan penyusuan kerana menyusu sepatutnya adalah intuisi seorang bayi dan ia amat penting untuk merangsang pengeluaran susu ibu di awal kelahiran.
Ibu yang melahirkan anak secara normal pula (bukan ditempatkan di NICU), penyusuan secara terus amat penting dan ibu tidak digalakkan mengepam untuk melihat jumlah susu dihasilkan. Tujuan mengepam di hospital hanyalah untuk merangsang pengeluaran susu ibu dan satu hingga dua titik susu awal (kolustrum) sudah mencukupi untuk satu hingga dua jam bayi pada tiga hari pertama,” katanya.
Susu bagi bayi yang baru lahir iaitu kolustrum berbeza bentuk, warna dan khasiatnya dengan susu matang. Ia pekat dan berwarna kekuningan dan keluar ketika bayi dilahirkan sehingga tujuh hari pertama dan penuh dengan antibodi sebagai perlindungan pertama usus dan sistem tubuh badan bayi. Campur tangan makanan lain seperti air suam dan susu formula boleh mengganggu proses perlindungan bayi.
Bagi memastikan susu ibu kekal produktif, ibu perlu menyusukan bayi dengan susu ibu saja tanpa makanan lain seperti susu formula sehingga anak berusia enam bulan. Pastikan ibu mengepam susu ketika bayi tidur dalam tempoh tiga jam sekali (mengikut kesesuaian dan kelapangan jadual waktu ibu).
Untuk kesan berpanjangan, semua ibu digalakkan mengambil makanan sihat yang boleh membanyakkan susu ibu seperti halba, lobak putih, sawi dan minuman bermalt serta banyakkan minum air kosong dua atau tiga liter sehari.


Fakta Mengapa Ibu Meroyan Sangat Membimbangkan

Tidak ramai pasangan yang membicarakan tentang kesan tekanan emosi (BABYBLUES) atau meroyan, yang dihadapi oleh wanita khususnya selepas melahirkan anak terutama semasa dan selepas pantang. Malah banyak yang tidak mengetahui bahawa jangka masa berpantang adalah penting untuk menentukan sama ada ibu akan kembali normal seperti sebelumnya atau si ibu akan menderita akibat tekanan emosi seumur hidup.
Masalah tekanan emosi dan mental seperti yang di alami oleh golongan wanita yang dikenali sebagai “postnatal depression”- meroyan, adalah merupakan suatu bentuk penyakit yang berlaku kepada wanita yang melahirkan anak. Jika tekanan ini dibiarkan berlarutan berkemungkinan ia akan menambahkan lagi kekusutan fikiran bahkan boleh menjadi tidak siuman.
Oleh yang demikian, tekanan seperti ini boleh di atasi dengan menggunakan kaedah kaunseling dan terapi yang dilakukan oleh suami atau individu yang ada kaitan dengan wanita tersebut. Namun apa yang lebih perlu ialah perhatian, kasih sayang dan juga bantuan kepada wanita yang melahirkan cahaya mata tersebut secara berterusan sehingga mengalami tahap kesihatan seperti sedia kala.

                Buat suami dan ahli keluarga, berilah sokongan kepada isteri. Sentiasa pastikan si isteri menerima kasih sayang dan perhatian secukupnya. Bantu dan berkerjasama dalam hal-hal rumah tangga seperti memasak, membasuh dan menjaga anak. pastikan si isteri mendapat sekurang-kurangnya rehat yang mencukupi dan emosinya stabil. Sekiranya keadaan si isteri tidak mengizinkan atau didapati mula menunjukkan ciri-ciri meroyan, cepat-cepatlah bertindak bagi memastikan kesihatan isteri kembali seperti sedia kala.
Apa Itu Tekanan Selepas Bersalin @ Meroyan?
Tekanan emosi yang diertikan oleh masyarakat terutamanya masyarakat Melayu dengan nama “angin meroyan”. Ia dikaitkan sebagai penyakit tekanan emosi bagi ibu-ibu yang mengalaminya sewaktu atau selepas dalam pantang. Dalam istilah perubatan ia dikenali sebagai “postnatal depression”. Penyakit angin meroyan bersangkut paut dengan kelakuan aneh sebagai kesan emosi (kejiwaan) yang dihadapi oleh wanita selepas melahirkan anak.
Apakah Bentuk Tingkahlaku Ibu ‘Postnatal Depression’ @ Meroyan?
Wanita yang mengalami masalah “postnatal depression” – meroyan, seringkali menghadapi masalah sukar untuk tidur dan sentiasa mengalami kepenatan. Mereka kerap merasa tegang (stress), rendah diri dan mudah untuk merasa marah. Mereka bukan sahaja menjauhi hubungan seksual dengan suami malah membencinya. Malangnya kebanyakan wanita yang menghidap “postnatal depression” – meroyan tidak menyedarinya sebagai satu penyakit.
Begitu juga dengan suami dan ahli keluarga. Suami mungkin menganggap isteri berubah laku bukan kerana penyakit “postnatal depression” – meroyan tetapi mengangpap ia hanya perubahan semulajadi yang biasa. Keadaan meroyan akan menjadi semakin teruk apabila suami tidak memahami keadaan tekanan emosi isteri. Kesian si isteri kerana dibiarkan terabai tanpa teman pada waktu-waktu yang amat kritikal dalam tempoh pemulihan si isteri (biasanya sewaktu tempoh berpantang).

Keadaan wanita ini juga akan menunjukkan perubahan yang mendadak seperti kemurungan, runsing dan kelihatan tidak bermaya. Sikap juga berubah dari periang boleh bertukar menjadi pendiam. Kebanyakannya seakan hilang sentuhan dengan dunia alam realiti. Seolah-olah berada dalam zon khayalan. Waktu ini, wanita ini tidak lagi pedulikan orang lain disekelingnya.
Apakah Faktor Yang Membawa Kepada Meroyan?
Sebenarnya terdapat banyak faktor psikologi yang boleh membawa kepada “postnatal depression” – angin meroyan. Kelahiran adalah sesuatu yang dinanti-nantikan oleh setiap pasangan yang berkahwin, tetapi tidak semuanya begitu. Berkemungkinan anak yang dilahirkan adalah anak yang tidak dikehendaki (cacat, jantina bukan yang diinginkan dan lain-lain faktor penolakan anak itu).
Tekanan ketika bersalin ditambah pula dengan tekanan perasaan (stress) apabila mengenangkan anak yang dilahirkan. Apatah lagi wanita yang bersalin berkemungkinan tidak mempunyai hubungan yang baik dengan ibunya sendiri atau mertuanya. Ini akan menambahkan rasa tekanan emosinya.
Kesakitan melahirkan anak diharap dapat difahami bersama oleh suami. Tetapi sebaliknya suami menganggap isteri telah biasa dengan kelahiran. Selepas kelahiran, ibu terpaksa berjaga malam menyusukan bayi dan menukar lampinnya yang basah. Ini membuatkan isteri tidak dapat menikmati masa rehat yang cukup. Baginya tiada kegembiraan dalam menimang cahaya mata sebaliknya merasakan ia sebagai kerja atau beban yang membosankan.
Tekanan emosi dan perasaan isteri akan lebih tertekan apabila suami tidak cuba memahami kepayahan dan kesakitan isteri. Setiap kali suami pulang kerja mengharapkan makanan terhidang, jika rumah bersepah isteri dimarah, sedangkan makan minum isteri ketika berpantang tidak pernah dihiraukan.
Kerja-kerja rumah seperti mencuci pakaian harus dilakukan oleh suami jika tiada pembantu. Apabila keadaan tekanan ini tidak terbendung, rasa kecewa diluahkan dengan keadaan kemurungan dan menjadi pendiam. Yang lebih teruk sehingga menyebabkan isteri menjerit dan menangis seorang diri. Ada yang lebih buruk, apabila si isteri mengambil tindakan membunuh diri atau membunuh / cubaan bunuh bayinya.
Atasinya Dengan Memberikan Sokongan Emosi
Tidak banyak kajian yang dilakukan ke atas punca-punca berlaku kesugulan di kalangan ibu selepas melahirkan anak. Walaupun ada kajian yang menyatakan perubahan hormon merupakan punca berlakunya “postnatal depression” – meroyan namun ia hanyalah faktor kecil disamping beberapa faktor penyebab yang lain. Seseorang wanita yang sering berasa kecewa, sentiasa muram dan bimbang juga menjadi punca berlakunya “postnatal depression” – meroyan.
Begitu juga bagi wanita yang belum bersedia menimang cahaya mata tetapi terpaksa menghadapinya juga cenderung mengalami masalah tersebut. Waktu dalam pantang, ibu mudah rasa tertekan kerana kehadiran bayi memerlukan ibu sentiasa berjaga malam. Ada kalanya keletihan menjadikan ibu mudah tertekan. Oleh itu amat penting bagi bakal ibu mendapat sokongan moral dan emosi yang kuat daripada seseorang khususnya orang terdekat seperti suami terutamanya pada saat-saat menimang cahaya mata dan selepas melahirkannya.
Sokongan dan bantuan suami merupakan penawar yang paling mujarab ke arah kestabilan emosi isteri. Kajian yang dilakukan di negara-negara barat mendapati bahawa kaunseling merupakan ubat paling berkesan bagi merawat ibu yang mengalami “postnatal depression” – meroyan. Di Britain contohnya, kaunseling biasanya dilakukan oleh kaunselor. Kaunselor akan menolong dan datang ke rumah pesakit. Suami perlu turut memberi bantuan sebagai kaunselor dengan memberikan sokongan emosi untuk menenangkan perasaan dan emosi isteri.
Harus difahami bahawa, wanita yang mengalami “postnatal depression” – meroyan biasanya disebabkan oleh rasa kecewa kerana menyedari keadaan selepas menjadi ibu tidak seperti yang diharapkan. Sebelum kelahiran bayi mereka membayangkan bahawa kehidupan selepas mempunyai anak tentunya lebih indah kerana dikelilingi oleh bayi yang comel dan sihat. Malangnya apabila mereka mengalami sendiri dalam dunia realiti, keadaannya berbeza. Apa yang dibayangkan dalam fikiran mereka menjadi sebaliknya. Mereka tidak melaluinya dengan mudah. Ini merupakan satu kejutan yang mengganggu emosi dan fikiran wanita tersebut. Maka bagi mereka yang gagal mengawal emosi, ketegangan ini mudah mengalami “postnatal depression” – meroyan.
Bagi bakal ibu, persediaan paling penting sebelum menimang cahaya mata adalah persediaan emosi dan mental yang kuat. Selain daripada pengetahuan mengenai perawatan bayi, bakal ibu juga perlu tahu mengenai kesihatan diri sebelum dan selepas bersalin disamping bersedia untuk menerima kemungkinan buruk selepas bersalin.  Meletakkan harapan yang tinggi tanpa persediaan jiwa dan rohani yang mantap akan hanya membawa kekecewaan yang memungkinkan anda mengalami “postnatal depression” – meroyan.

Ibu bapa yang bakal menimang cahaya mata disarankan supaya:
Mempunyai persediaan yang cukup dari segi mental, fizikal dan material dalam menghadapi sebelum dan selepas kelahiran cahaya mata.Bertemu doktor dan pegawai perubatan untuk mendapatkan nasihat bagi membuat persediaan yang berpatutan untuk menghadapi saat-saat kelahiran.Datang berjumpa kaunselor untuk mengadakan sesi kaunseling perkahwinan bagi membincangkan aspek-aspek persediaan emosi dan kedua-dua pasangan yang akan menimang cahaya mata.Menimba ilmu kemahiran menghadapi sebelum dan selepas kelahiran anak. Ini supaya kedua-dua pasangan tidak merasa janggal apabila berlakunya situasi tersebut.


PENDARAHAN HAID BANYAK KETAHUI RAWATAN DIPERLUKAN

Masalah haid yang berpanjangan atau berlanjutan turut membimbangkan. Wanita yang pertama kali atau tidak pernah mengalami yang sebegini, mungkin tertanya-tanya apakah punca atau faktor sebenar yang menyebabkan berlakunya pendarahan haid yang banyak? Kerisauan terus membelenggu diri kerana sesetengah wanita menganggap isu pendarahan haid ini sensitif untuk dibincangkan. Tambahan pula persepsi masyarakat sering mengaitkan bahawa pendarahan yang banyak disebabkan masalah kanser.

Keadaan ini tidak sepatutnya berlaku kerana pendarahan yang banyak dan berpanjangan dan ianya tidak harus disembunyikan. Jika dibiarkan berterusan akibat sikap tidak mengambil berat boleh membawa kemudaratan kepada wanita itu sendiri. Wanita yang mengalami masalah pendarahan haid atau menoragia yang banyak dinasihatkan agar berjumpa doktor untuk mendapatkan pemeriksaan dan penyiasatan awal. Antara pemeriksaan tersebut termasuklah ujian darah untuk mengenal pasti aras sel darah merah dan pelbagai hormon lain yang berkaitan, ujian fungsi tiroid serta prolaktin juga patut diambil.
Kesemua ujian ini penting untuk mendapat diagnosis yang tepat dan rawatan yang sepatutnya dapat diberikan. Doktor juga akan melakukan pemeriksaan imbasan ultrabunyi untuk mengimbas sistem reproduksi wanita sama ada mengalami masalah atau tidak. Tujuannya adalah untuk meneliti persekitaran rahim bagi mengenal pasti masalah fibroid, mengukur ketebalan dinding rahim dan kemungkinan wujudnya sista dalam ovari.
Bagi wanita yang berumur lebih daripada 40 tahun, mereka disyorkan agar menjalani ujian histeroskopi dan pensampelan tisu dalam rahim untuk mencari punca dalam rongga rahim. Sampel tisu ini akan dihantar bagi tujuan histologi dan yang penting adalah untuk melihat jika wujudnya masalah kanser rahim. Pendarahan haid banyak berlaku kepada wanita yang berumur melebihi 40-an kerana gangguan kitaran pengovulan pada ovari
Apabila umur melebihi 40 tahun, ovum tidak dapat membesar dengan baik sehingga ke peringkat pengovulan. Ketiadaan pengovulan menyebabkan dinding rahim dirangsang terlalu lama sehingga ke tahap maksimum kerana ovum akan menghasilkan hormon estrogen yang berlebihan. Apabila terlalu tebal, dinding rahim akan luruh dengan banyak dan mengakibatkan pendarahan yang banyak. Selain itu, wanita yang mengalami masalah fibroid juga boleh mengganggu pendarahan haid jika saiznya sudah terlalu besar atau kedudukannya dalam rongga rahim yang besar.
Kaedah rawatan untuk golongan remaja pula adalah melalui pengambilan pil perancang keluarga atau dikenal juga sebagai pil pencegah kehamilan. Pengambilan pil adalah selama 21 hari dan remaja berkenaan akan mendapati kitaran haidnya beransur-ansur baik dan jumlah haid juga berkurangan. Malahan, jika mengalami senggugut, masalah berkenaan juga akan berkurangan dan ada yang hilang terus. Pil perancang keluarga ini juga boleh diambil dalam masa yang agak lama dan berisiko rendah pada remaja.

Secara realiti, ianya sukar menentukan keberkesanan kaedah rawatan yang sempurna bagi seseorang wanita untuk mengatasi masalah haid yang banyak. Lazimnya, doktor akan memberikan rawatan yang dirasakan terbaik. Namun demikian, rawatan tersebut tidak menjamin masalah ini dapat dipulihkan sepenuhnya. Sekiranya, rawatan yang diberikan gagal memberikan keputusan yang memuaskan, doktor akan memulakan langkah kedua untuk rawatan yang lebih efektif. Untuk itu, terdapat wanita yang dinasihatkan oleh doktor untuk menjalani pembedahan pembuangan rahim sebagai rawatan terakhir untuk merawat.

Sumber: Internet


BAHAYA! Kutu Kudis Boleh Hidup Selamanya Pada Kulit Jika Tak Dirawat

Penyakit kudis buta amatlah mudah untuk dikesan hanya dengan melihat dan meneliti corak ruam yang terbentuk pada permukaan kulit. Ruam penyakit skabies sangat tipikal dan hanya bercorak bintik-bintik dan berketul-ketulan merah. Bagaimanapun, ada kalanya ruam penyakit kudis buta ini dikelirukan dengan ruam penyakit kulit yang lain, mungkin disebabkan oleh pembentukan corak ruam yang tidak jelas. Dalam situasi begini, seseorang perlu mendapatkan konsultasi doktor pakar kulit. Biasanya doktor akan kikis permukaan kulit yang terjejas dan kemudian cebisan kulit tersebut akan dihantar ke makmal untuk diuji kaji bagi memastikan dan mengesahkan jangkitan kutu kudis.

Seseorang individu boleh dijangkiti penyakit kudis buta sekiranya terdedah kepada kutu kudis walaupun dalam tempoh masa yang singkat iaitu hanya dalam 15 hingga 20 minit. Jika terdapat bilangan kutu kudis yang banyak pada permukaan kulit individu yang terjejas, maka transmisi kutu kudis antara kulit juga boleh berlaku dalam jangka masa cepat. Ia boleh merebak melalui perkongsian barangan peribadi seperti tuala, cadar, selimut dan pakaian antara seseorang individu yang terjejas dengan yang lain malah, kutu kudis juga mampu merebak melalui patung-patung permainan kanak-kanak dan sesetengah alatan perabot. Semua lapisan masyarakat tanpa mengira peringkat umur boleh terdedah kepada jangkitan ini.

Kumpulan yang berisiko termasuk kanak-kanak berumur kurang dua tahun, orang tua, pesakit yang mempunyai sistem imun yang lemah, pesakit yang tidak boleh bergerak atau lumpuh atau pesakit yang tinggal di pusat-pusat jagaan tertentu seperti rumah orang tua. Wabak jangkitan kudis buta biasanya berlaku di tempat-tempat awam seperti taska dan tadika, sekolah, asrama dan pusat-pusat penjagaan di mana orang ramai kerap berhubungan dan berinteraksi antara satu sama yang lain. Bagaimanapun, kutu kudis hanya mampu kekal dan terus hidup selama 24 hingga 36 jam setelah berpisah daripada makhluk yang ditumpangi.
KUTU BETINA PUNYA ANGKARA

Kudis buta ataupun lebih dikenali sebagai skabies sebenarnya berpunca daripada serangan sejenis kutu atau hama yang dikenali sebagai Sarcoptes Scabiei. Merupakan sejenis mahkluk parasit iaitu suatu organisma yang hidupnya menumpang pada mahkluk hidup lain, ia merugikan mahluk hidup yang ditumpangi. Kutu kudis ini bersaiz amat kecil dan tidak dapat dilihat dengan mata kasar. Menurut kajian, kutu kudis mempunyai badan berwarna krim yang berbulu dan berduri serta memiliki empat pasang kaki. Biasanya, spesies kutu kudis betina bersaiz lebih besar (sekurang-kurangnya 0.4 milimeter × 0.3 milimeter) jika dibandingkan dengan spesies jantan (0.2 milimeter × 0.15 milimeter).
Menurut Pakar Dermatologi Pediatrik, Hospital Kuala Lumpur, Dr. Sabeera Begum Kader Ibrahim, kutu betina inilah yang akan menggorek lapisan kulit untuk membentuk laluan atau terowong di bawah lapisan luaran kulit dan kemudian ia akan bertelur di dalam lapisan luaran kulit tersebut. Kutu betina ini mampu bertelur sebanyak 40 hingga 50 biji telur dalam seumur hidup.
“Selepas tiga hingga empat hari, telur-telur kutu akan menetas dan membentuk larva. Kemudian ia membesar menjadi kutu dewasa dan matang hanya dalam jangka masa 10 hingga 15 hari. Secara purata, bilangan kutu kudis yang boleh menyerang seseorang adalah dalam lingkungan 10 hingga 12 ekor.“ Pakar Dermatologi Pediatrik HKL, Dr. Sabeera Begum Kader Ibrahim
“Kebanyakan simptom atau gejala jangkitan kudis buta adalah disebabkan oleh tindak balas sistem imun seseorang individu terhadap kutu kudis ataupun terhadap telur, najis dan bangkai kutu kudis tersebut. Oleh itu, ruam dan rasa kegatalan yang timbul pada permukaan kulit sebenarnya berpunca daripada reaksi alahan badan terhadap kutu kudis,” Pakar Dermatologi Pediatrik HKL, Dr. Sabeera Begum Kader Ibrahim
RAWAT
Kutu kudis boleh hidup selama-lamanya pada permukaan kulit seseorang jika tidak mendapatkan rawatan yang sewajarnya. Mereka yang wajar mendapatkan rawatan penyakit kudis buta ialah sesiapa yang telah dikesan dan disahkan berpenyakit kudis buta malah semua ahli keluarga serumah tangga, kenalan-kenalan yang rapat seperti rakan sekolah dan rakan sepejabat – walaupun mereka tidak menunjukkan apa-apa simptom penyakit kudis buta.
Ini kerana kudis buta amat mudah berjangkit melalui sentuhan dan simptom-simptom kudis buta hanya akan muncul dua hingga enam minggu setelah dijangkiti kutu kudis. Oleh itu, ada kalanya mereka sudah pun dijangkiti kutu kudis tetapi belum menunjukkan simptomnya lagi. Mereka juga berupaya untuk menjangkitkan kutu kudis kepada individu-individu yang lain.
ia boleh dirawat melalui pengunaan krim-krim khas mengikut kondisi pesakit. Krim-krim ini merupakan sejenis racun yang bertindak untuk membunuh kutu kudis pada permukaan kulit. Sapuan krim ini merupakan bentuk rawatan yang terbaik dan amat berkesan jika digunakan secara konsisten dan dengan cara yang betul mengikut arahan doktor.
Rawatan adalah berbeza bagi bayi, kanak-kanak, ibu yang mengandung, dewasa dan warga tua. Mereka yang bergaul rapat dan tinggal bersama individu yang telah dijangkiti penyakit kudis buta haruslah dirawat pada masa yang sama. Krim anti-scabies adalah racun dan perlu digunakan dengan cara selamat dan cermat. Walaupun, krim-krim anti-scabies membasmi atau membunuh kutu dengan berkesan, kegatalan boleh berlanjutan untuk beberapa minggu. Kegatalan ini disebabkan oleh tindakbalas imun badan terhadap bangkai-bangkai kutu. Doktor anda boleh merawat kegatalan ini dengan ubatan yang berlainan.

SIMPTOM
Kegatalan
Simptom utama penyakit kudis buta ialah rasa kegatalan yang keterlaluan pada kulit sehingga meyebabkan keadaan yang tidak selesa. Ia selalunya berlaku pada waktu malam dan ini akan mengganggu tidur orang yang dijangkiti. Pada mulanya, rasa kegatalan hanya wujud setempat, khususnya bahagian telapak tangan tetapi akan merebak ke bahagian-bahagian badan yang lain. Ia semakin teruk pada waktu malam atau selepas bermandi air panas. Individu yang terjejas dengan penyakit kudis buta boleh berasa gatal di seluruh badan walaupun dijangkiti dengan bilangan kutu kudis yang kecil sahaja.
Ruam
Ruam penyakit kudis buta ini akan terbentuk dengan serta-merta pada permukaan kulit setelah rasa kegatalan muncul. Biasanya, ruam akan kelihatan berbintik-bintik dan berketul-ketulan kemerahan dan boleh muncul di mana-mana bahagian badan. Bahagian badan di mana ruam kelihatan jelas adalah pada kawasan lipatan kulit seperti di tangan dan kaki terutamanya di celah-celah jari, bahagian dalam paha, pusat, abdomen, punggung dan celah-celah ketiak. Bahagian yang tersebut menjadi tumpuan kutu kudis disebabkan suhu yang lebih tinggi berbanding kawasan lain di tubuh badan.
Laluan atau terowong kutu kudis
Terowong atau laluan yang dibentuk oleh kutu kudis betina dapat dilihat pada permukaan kulit. Biasanya, ia kelihatan seperti garisan-garisan yang nipis, halus dan berwarna gelap sekurang-kurangnya dua hingga 10 milimeter panjang.Garisan-garisan ini biasanya dapat dilihat pada bahagian kulit yang longgar antara jari, bahagian dalam pergelangan tangan dan telapak tangan. Garisan-garisan ini juga boleh muncul pada bahagian-bahagian lain badan tetapi hanya akan timbul selepas wujudnya rasa kegatalan dan ruam.
Kesan-kesan calar
Kesan calar juga boleh diperhatikan pada permukaan kulit dan mungkin disebabkan oleh kegiatan menggaru secara agresif, mengakibatkan bahagian permukaan kulit tersebut cedera dan seterusnya menyebabkan kerosakan pada kulit.Kerosakkan pada kulit pula boleh menjadi parah dan akan terdedah kepada bakteria dan kuman yang lain. Kulit yang dijangkiti bakteria pula akan kelihatan merah, dan berinflamasi.
Mengganggu penyakit kulit lain yang sedia ada
Penyakit kudis buta boleh menyebabkan simptom-simptom keadaan kulit yang lain untuk bertambah teruk, khususnya penyakit kulit gatal seperti ekzema dan juga psoriasis. Penyakit kudis buta juga akan menjadi lebih sukar untuk dikesan dalam situasi ini.


MAKANAN YANG MASIH BOLEH MAKAN JIKA MELEPASI TARIKH LUPUT

Sebenarnya tarikh luput itu adalah untuk memaklumkan pengguna tentang kesegaran makanan itu. Senang cerita, walaupun sudah lepas tarikh luput okay je anda nak makan lagi cuma kualiti rasa makanan itu mungkin berbeza sebab tidak sesegar masa anda mula-mula beli. Tetapi jika makanan itu sudah kelihatan teruk, busuk dan nampak lain macam je jangan teruskan niat untuk makan tu. Cuma yang pasti, jenis makanan di bawah berikut masih okay lagi anda nak makan jika terlepas tarikh luput tu.

Keju

Jika anda nampak kulat mula menumbuhi permukaan keju, jangan terus buang! Buang sahaja bahagian yang telah rosak dan selebihnya masih boleh digunakan lagi.

Bijirin sarapan pagi

Biji-bijiran memang mengandungi jangka hayat yang tinggi. Jika anda menyimpan dalam kondisi ruang yang kering dan tidak terdedah pada cahaya matahari ia masih boleh dimakan selama sebulan dari tarikh luput.

Pasta

Sememangnya janga hayat yang tertulis pada pasta itu sendiri lama iaitu di antara satu hingga dua  tahun, ia sebenarnya boleh bertahan lebih lama lagi. Ini kerana bahan tersebut tidak mengandungi air. Asalkan ia disimpan di dalam ruang yang tidak terdedah dengan cahaya matahari dan tempat kering, pasta yang belum di masak akan boleh tahan lama. Begitu juga dengan pasta yang telah dimasak, asalkan ia tidak mengandungi air dan dalam kondisi yang baik, ia boleh disimpan dan dimakan lebih kurang dua hingga tiga minggu. (jika tiada bau basi terhasil)

Roti

Ia memang akan basi, tetapi roti yang telah melepasi tarikh luput masih boleh dimakan lagi walaupun anda perasan timbulnya sedikit pertumbuhan kulat-kulat pada sesetengah bahagian roti itu. Tetapi jika roti tersebut berbau masam dan lain macam, jangan makan!

Yogurt

Jika anda terlupa nak makan yogurt yang masih belum dibuka dan disimpan di dalam peti, jangan terus buang jika terlihat sudah melepasi tarikh luput. Ia sebenarnya masih selamat dimakan setelah satu hingga dua minggu dari tarikh itu. Tetapi awas kalau ada bau lain macam dan telah ditumbuhi kulat, jangan makan!

Kerepek Kentang (makanan ringan)

Jika bungkusan tersebut telah dibuka, kerepek kentang anda boleh dimakan untuk beberapa minggu. Tetapi jika masih belum dibuka, ia masih boleh dimakan sebulan selepas tarikh luput.

Coklat

Kalau anda perasan, coklat yang sudah lepas tarikh luput akan ditumbuhi dengan lapisan warna putih. Sebenarnya itu bukan kulat. Ia dipanggil chocolate bloom iaitu berpunca dari gula atau lemak. Dan ia selamat untuk dimakan. Jika ia disimpan di dalam ruang sejuk 70 darjah keatas atau ke bawah.

Rempah/sos

Biasanya rempah seperti sos tomato, mayonis dan jem kalau dah lepas  tarikh luput kita memang campak dalam tong sampah je. Tak berani nak makan. Tetapi sebenarnya ia masih boleh dimakan! Sekiranya anda sudah membuka botol itu, hidu terlebih dahulu sama ada bau basi ke tidak. Manakala jika masih belum dibuka dan disimpan di dalam kabinet , ia boleh bertahan sangat lama dari tarikh luput yang tertera.

Makanan sejuk beku

Makanan sejuk beku memang diakui masih boleh dimakan meskipun telah melepasi tarikh luput.

Makanan yang dibungkus

Lebam yang terdapat pada timun, salad yang layu dan sebagainya sebenarnya masih boleh dimakan. Jika berkaitan dengan buah dan sayuran kalau anda lihat ia tidak membusuk, makan je tau!


BUAH YANG BANTU ANAK FOKUS DALAM KELAS

Ibu bapa perlu sedar yang faktor pemakanan memainkan peranan penting dalam membentuk daya tumpuan anak-anak ketika di dalam kelas. Mengapa berlaku sedemikian? Kalau anak-anak tidak mendapat nutrisi secukupnya, sel-sel otak tidak dapat bekerja dengan efektif ketika waktu pembelajaran. Secara tak langsung, ini akan menjejaskan prestasi akademi mereka.

Pisang

Ini merupakan sejenis buah yang kaya dengan vitamin B. Mengandungi khasiat yang membantu meningkatkan tenaga serta tumpuan khasnya sel-sel otak untuk bekerja.

Beri (berries)

Buah-buahan jenis ini mengandungi antioksida yang berupaya mengelakkan kemusnahan sel-sel otak yang disebabkan radikal bebas.

Avocado

Antioksida adalah bahan yang mengurangkan, meneutralkan serta melindungi sel badan daripada kerosakan akibat radikal bebas dan ia juga boleh dianggap sebagai barisan pertahanan terhadap risiko mendapat sesetengah penyakit.

Epal

Buah ini mengandungi antioksida yang dipanggil quereetin yang membantu mencegah kerosakan mental.

Bijirin penuh

Bijirin penuh ini tinggi dengan serat yang membantu dalam mengurangkan risiko keradangan, tekanan oksidatif dan penyakit vascular yang berkaitan dengan otak serta jantung.

Buah oren atau jambu batu

Kedua-dua buah ini mengandungi vitamin C yang membantu dalam pembesaran mental dan fizikal kanak-kanak.

Kekacang

Mengandungi kolina (choline) yang membantu dalam ingatan serta kesihatan minda dan fokus.

KAEDAH PENGAMBILAN
Disertakan panduan terbaik untuk mengambil buah-buahan ini.

Sarapan pagi: Hidangan sarapan + bijirin (1 cawan) + pisang (1 cawan hidangan)

Tengah hari: Hidangan tengah hari + oren/jambu (1 cawan hidangan)

Makan malam: Hidangan malam + epal/avocado (1 cawan hidangan)

Bagi menggalakkan pemakanan ini kepada anak-anak, ibu bapa hendaklah memvariasikan cara hidangan seperti membuat jus buah atau aiskrim daripada buah-buahan.  Atau anda boleh juga campurkan ke dalam makanan kegemaran anak-anak seperti lempeng pisang dan yogurt strawberi atau blueberry.


SKIL MEMASAK DENGAN PANTAS UNTUK IBU BEKERJAYA

Rasanya semua yang bergelar ibu jika boleh ingin memasak sendiri juadah untuk keluarga. Selain lebih terjamin tahap kebersihan dan khasiat makanan tersebut, ia juga boleh menjimatkan wang ringgit. Siapa tahan kalau setiap hari perlu membeli dikedai makan yang harga makananya sangatlah mahal.
Mungkin bagi yang bekerja di rumah atau suri rumah, soal memasak untuk keluarga tiada masalah walaupun mereka juga sibuk dengan urusan yang tidak selesai tetapi bagi ibu yang bekerja ia agar mencabar dan perlu menjadi ‘lipas kudung’ jika hendak memasak setiap hari. Sebenarnya ada cara untuk kita menjimatkan masa dan tenaga. Kenapa tidak diguna pakai untuk memudahkan tugas memasak kita. Bukan sahaja boleh digunakan ketika waktu kerja tetapi sesuai untuk sepanjang masa atau hujung minggu.

Rancang Menu Seminggu

Untuk mengelakkan anda pening kepala, apa kata rancang menu masakan untuk seminggu. Senaraikan menu, bahan-bahan yang diperlukan untuk memasak menu tersebut dan mula keluar membeli belah bahan pada hujung minggu.

Pembungkusan Lauk Pauk Mentah

Apabila beli ayam, minta peniaga potong kecil ayam tersebut bersesuaian dengan menu masakan yang kita pilih. Elakkan beli ayam seekor sebab ia hanya menyukarkan kita untuk proses memotong ayam tersebut. Begitu juga dengan ikan, minta peniaga menyiang ikan-ikan tersebut bagi memudahkan kita. Selepas itu kita perlu membungkus ayam, ikan, daging dan sebagainya yang dibeli dalam bungkusan plastik atau bekas mengikut kegunaan harian. Jangan bungkus semuanya dalam satu bekas/plastik kerana ia akan menyukarkan kita apabila tiba masa untuk memasak. Simpan dalam bahagian dingin beku, setiap kali hendak memasak, anda hanya perlu keluarkan dan letak di bahagian chiller. Pulang dari kerja ayam atau ikan sudah lembut dan boleh terus dimasak.

Kisar Bawang Dan Cili

Potong cili, bawang merah, bawang putih, halia yang menjadi bahan asas utama atau pes dalam kebanyakan masakan untuk kegunaan sebulan. Kisar bahan-bahan tersebut dan simpan sebagai stok. Ia akan memudahkan tugas memasak anda.

Gunakan Gunting Bukan Pisau

Penggunaan gunting berbanding pisau lebih menjimatkan masa ketika memotong sayur jenis berdaun seperti sawi, kangkung, bayam mahupun menyiang ikan.

Sejuk Bekukan Lebihan Lauk

Kadang kala ada masanya makanan yang dimasak tidak habis dimakan, jangan membazir dengan membuangnya. Anda boleh simpan dalam peti dingin beku dan boleh dimakan semula keesokan hari.

Masak Satu Lauk Yang Lengkap

Untuk lebih menjimatkan masa, anda boleh pilih menu yang merangkumi semua dalam satu masa. Contohnya seperti masakan  tomyam, paprik, masam manis, kicap dan lain-lain.

Ulam-Ulaman Pengganti Sayur

Jika tidak sempat masak sayur, anda boleh menggantikan hidangan sayur dengan ulam-ulaman atau salad yang lebih mudah dan cepat selain tetap berkhasiat.

Dari Dapur Terus Ke Meja

Sekiranya anda mahu menjimatkan masa daripada mencuci periuk dan kuali, boleh pilih menggunakan peralatan memasak yang boleh dipindahkan dari dapur terus ke meja makan seperti periuk kaca tahan panas.


TOLONG FAHAM! JANGAN BERI ANAK KAMI JAJAN..

Zaman ini memang susah juga mahu hindari jajan seratus peratus. Di mana-mana sahaja anak akan disogok dengan jajan. Begitu juga disekolah, jika menang atau berjaya dapat menjawab soalan, dapat gula-gula. Bila ada sambutan hari lahir dapat juga seplastik jajan. Ke rumah atuk nenek juga begitu, kerana terlampau sayang cucu, diberikan jajan setelah cucu-cucu merengek manja. Ramai ibu diluar sana terpaksa akui, sering juga sorok-sorok terus jajan dan masukkan terus ke tong sampah demi memastikan anak mendapat makanan yang mempunyai zat yang secukupnya.
Jajan biasanya mengandungi kadar mononatrium glutamate (MSG), bahan pengawet, pewarna, perasa, garam dan gula yang tinggi bagi mengekalkan kesedapan dan kesegaran. Namun, semua bahan yang digunakan ni telah dikenalpasti sebagai antara punca utama kepada masalah kesihatan seperti obesiti (kegemukan), kerosakan gigi, kanser dan jantung berlubang. Peningkatan mendadak penyakit-penyakit kronik juga berlaku apabila makanan rapu ni telah diberikan seawal usia bayi lagi.
Rugi beri anak-anak kecil makan jajan. Kadangkala memang perut kenyang tetapi bila mahu beri makan makanan utama sudah tidak boleh masuk. Sebolehnya boleh sahaja jika anak memang mahu makan jajan, tapi perlu syaratkan makan dulu nasi atau makan utama. Selepas itu baru boleh makan jajan.  Tetapi cara ini tidak sesuai dipraktikan kepada anak yang masil kecil. Di rumah masih boleh dikawal, namun ditempat orang selalu terbabas.

Kesan Buruk Jajan Kepada Kanak-Kanak
Makanan ringan, segera atau junk food ni memang sangat popular di serata dunia. Malah pelbagai variasi makanan ringan dihasilkan untuk menarik minat setiap lapisan masyarakat. Namun, tanpa disedari, akibat pengambilan makanan segera secara berterusan, bahaya pula yang bakal dihadapi dari segi kesihatan. Kalau makanan segera diperkenalkan sejak usia bayi lagi, kesannya lebih buruk daripada orang yang merokok apabila dewasa. Makanan segera dan makanan ringan boleh dikategorikan sebagai makanan kurang berkhasiat yang memudaratkan kerana ia mengandungi karbohidrat jenis biasa, lemak tepu dan garam pada kadar yang tinggi, di samping rendah atau tiada langsung bahan serat, protein, vitamin dan zat-zat logam di dalamnya.

1) Makanan Ringan & Darah Tinggi
Para pengkaji dari Pusat Pendidikan Pacific Health di Bakersfield California, dan Prevention Concepts, Inc. di Los Angeles, pernah menjalankan satu kajian yang melibatkan 200 orang pelajar sekolah. Hasil kajian tersebut mendapati 8/10 pelajar-pelajar berkenaan mengambil lebihan lemak tepu melalui makanan ringan. Ujian makmal menunjukkan 1/3 daripada mereka mengandungi kadar kolestrol di dalam darah yang tinggi dan 10% daripada mereka menghidap penyakit darah tinggi. Kajian jelas menunjukkan lebihan lemak tepu yang terdapat di dalam makanan ringan akihirnya menyempitkan pembuluh darah dan menjadi penyebab kepada penyakit darah tinggi terutamanya apabila umur seseorang telah meningkat.

2) Makanan Ringan & Asma
Di dalam kajian lain, ahli-ahli sains dari Scotland dan Saudi Arabia mendapati makanan ringan merupakan penyebab utama berlakunya peningkatan penyakit alahan dan asma di kalangan kanak-kanak. Kajian ini melibatkan 100 kanak-kanak yang mempunyai gejala penyakit asma dan 200 kanak-kanak lain yang tidak menghidapnya mendapati, mereka kurang mengambil sayur-sayuran, Vitamin E, zat-zat logam dan susu lebih mudah diserang penyakit ini. Kes-kes asma didapati meningkat sebanyak 50% di dalam jangka masa 10 tahun.

3) Makanan Ringan & Sakit Jantung
CNN.com.health bertarikh 14 Mac 2000 melaporkan, makanan ringan meningkatkan risiko remaja menghidap jantung. Ia berpunca daripada lebihan lemak tepu dan kolestrol yang terdapat di dalam makanan ringan pada hari ini. Penemuan ini telah dibentangkan di dalam mesyuarat Kolej Kardiologi Amerika di Anaheim, California.

 4) Makanan Ringan & Kesan Pada Otak
Makanan ringan juga merosakkan fungsi otak. Satu kajian telah dilakukan di Baycrest Centre for Geriatric Care di Universiti Toronto, Kanada, berhubung dengan perkara ini. Mereka mendapati, makanan ringan yang sememangnya mengandungi lebihan lemak, merosakkan daya konsentrasi dan ingatan otak. Ini disebabkan otak memerlukan glukosa untuk berfungsi dengan baik sedangkan lebihan lemak menganggu perasan glukosa tersebut. Profesor Carol Greenwood, seorang pakar sains dari Kunin-Lunenfeld Applied Research Unit di Universiti Toronto merumuskan, makanan ringan yang mengandungi kadar lemak dan protein yang tinngi dan karbohidrat yang rendah pastinya bukan makanan yang sesuai untuk otak manusia.

5) Makanan Ringan & Buta
Golongan yang suka mengambil makanan ringan yang tinggi kandungan lemak didapati menghadapi risiko yang sangat tinggi mendapat masalah buta apabila berusia 55 tahun kelak. Penyakit yang dikenali sebagai Macular Degeneration yang sering menyerang para perokok, kini mula menyerang penggemar makanan ringan.

6) Makanan Ringan & Masalah Sosial (Keganasan)
Kajian daripada Universiti Oxford, England mendapati makanan ringan juga menjadi punca peningkatan keganasan dalam masyarakat. Peningkatan ini semakin ketara sejak 50 tahun kebelakangan ini. Perkara ini mungkin disebabkan kekurangan zat-zat tertentu terutamanya Omega-3, sekiranya seseorang banyak mengambil makanan ringan. Omega-3 sangat membantu dalam pengawalan emosi seseorang.

7) Makanan Ringan & Obesiti
Makanan ringan atau makanan segera memang dipenuhi dengan bahan aditif dan juga gula, garam serta lemak yang tinggi. Timbunan segala macam bahan-bahan ini di dalam tubuh turut menjadi punca utama masalah obesiti (kegemukan). Obesiti yang tidak dibendung akan memudaratkan kesihatan yang mana boleh menganggu fungsi organ dalaman tubuh kerana dipenuhi lemak yang tidak perlu. Obesiti juga menjadi salah satu punca utama penyakit kronik seperti jantung, strok, dan memendekkan jangka hayat pengidapnya.

 Punca Anak Anda Gemar Jajan
Anak-anak yang cerewet bab makan, ada kaitan dengan habit masa mula-mula makanan diperkenalkan kepada anak-anak. Kemudian ia juga ada kaitan dengan masalah usus dan penghadaman. Ruginya anak-anak yang sedang proses membesar makan jajan yang kalori kosong. Kebanyakannya mengatakan masalah anak tidak mahu makan adalah berpunca daripada tabiat pemakanan seawal anak diperkenalkan dengan makanan lagi. Apabila anak berumur 6 bulan, ibu mula sediakan makanan. Biasanya mula dengan bubur kosong. Kemudian cuba dengan penambahan sayur, biasanya lobak, kemudian diikuti dengan protein contohnya ikan bilis.

Jadi, pengenalan pelbagai jenis makanan yang bukan jajan memang penting. Sogokkan anak dengan pelbagai jenis makanan dan masakan dari awal. Pelbagaikan warnanya. Bagi menarik orang kata. Makanan manis dan masin terlampau kita sembunyikan dahulu. Sekurang-kurangnya kita di rumah buat. Kadangkala diluar susah nak dikawal bukan?
Punca lain anak tidak mahu makan mungkin disebabkan masalah penghadaman dan berkaitan dengan masalah usus. Masalah penghadaman ini adakalanya memang masalah genetik atau pun jangkitan usus. Adakalanya juga masalah berpunca daripada ibu semasa hamil. Ibu yang kurang selera dan usus terjejas waktu mengandung menyebabkan mikrobiologi usus tak sempurna diturunkan kepada bayi. Ini menyebabkan bayi mengalamai masalah seperti tidak tahan laktosa, allergi dan lain-lain. Susu formula yang tidak serasi dengan bayi juga mempengaruhi sistem penghadaman bayi yang menyebabkan selera makan anak terbantut.
Pengaruh luar jugak merupakan masalah terbesar anak anda gemar memakan jajan. Berkeraslah kepada sesiapa sahaja yang ingin memberi anak anda makan jajan. Beritahu kepada mereka kesan yang diterima anak and ajika diberi jajan dengan kerap. Ingatlah yang akan menjaga anak anda jika tidak sihat atau mendapat kesan buruk adalah anda bukan orang lain.


11 RESEPI TERBAIK SEMASA PANTANG

Sebenarnya banyak hidangan yang boleh dijadikan menu ibu ketika pantang, dengan cara memasak yang berbeza, sama ada dipanggang, direbus atau dikukus. Lada hitam, halia, serai, asam gelugur dan rempah ratus adalah sebagai perisa yang dijadikan aroma serta membangkitkan selera makan ibu.
Selain dari itu ulaman seperti pegaga, kunyit, halia, cekur, mengkudu, dan sebagainya boleh mengimbangi diet di dalam makanan ibu-ibu di samping mempunyai khasiat yang tinggi untuk tujuan rawatan semasa berpantang.

SUP HARUAN

Mudah saja menyediakan Sup Haruan ini. Ia cuma memerlukan sedikit air asam jawa, lada hitam dan juga halia. Rebus dengan sedikit air sehingga ikan haruan masak. Kata ibu, orang dalam pantang elok makan ikan haruan. Lebih2 lagi bagi mereka yang bersalin melalui pembedahan. Ikan haruan akan mempercepatkan proses penyembuhan luka.

HARUAN BAKAR

Ikan haruan dibakar dan hanya boleh dimakan dengan air asam jawa pekat, bawang besar dan lada hitam. Ulam boleh ditambah iaitu ulam pegaga.

SUP AYAM

Sup ayam hendaklah direbus hanya dengan rempah tumis, lada hitam, garam dan halia yang banyak. Pastikan supnya tidak terlalu banyak untuk ibu ketika pantang.

SUP KENTANG

Ketika berada dalam proses pantang, ibu tidak boleh banyak minum air dan makan makanan berminyak. Oleh itu sesekali untuk membasahkan tekak, anda boleh menikmati Sup Kentang yang dicampurkan dengan Suun. Ia direbus hanya menggunakan halia dan lada hitam. Bagaimanapun, supnya tidak boleh banyak.

BILIS SANGAI

Ikan bilis disangai hingga garing. Kemudian dicampurkan dengan halia. Bahan tambahan ialah air asam jawa dan dimakan dengan 5 ulas bawang merah dan ulam pegaga.

HALIA PADI

Halia padi adalah halia yang kecil isinya. Dengan memakan halia ini, ia bertindak membuang angin dalam badan. Hidangan ini boleh dimakan dengan air asam, bawang merah dan juga lada hitam.

HALIA BARA

Halia bara dihidangkan dengan 5 ulas bawang merah, air asam jawa dan sedikit lada hitam. Ia hendaklah selalu dimakan kerana ia dapat memanaskan badan ibu yang baru bersalin. Selain halia bara, anda juga boleh makan isi jerangau ataupun lempoyang.

BONGLAI

Ia berguna untuk menghilangkan bau ketiak dan badan. Susu badan juga tidak akan berbau. Bonglai dibuangkan kulit dan dimakan dengan bawang besar yang dimayang dan juga air asam jawa pekat yang dibancuh dengan sedikit garam. Air asam membantu mengecutkan dinding perut yang mengembang setelah bersalin.

POKOK KUNCI

Ia berbentuk panjang berwarna coklat. Kulitnya dibuang dan ia dimamah begitu saja dengan nasi. Pokok Kunci bertindak mengunci nafsu makan dan angin pada badan.

PEGAGA

Amalkan makan pegaga sewaktu dalam pantang.

MENGKUDU

Menurut orang tua-tua buah mengkudu (Morinda citrifolia) jika dimakan mentah mempunyai khasiat yang sama dengan seperiuk ubat akar kayu. Cara makannya, ia perlu dimakan dengan sedikit garam dan terus ditelan. Ia tidak boleh dikunyah kerana boleh menyebabkan mulut berasa terbakar.
Dapatkan barangan bayi dengan harga promosi menarik di Motherhood.com.my!


KEK COKLAT 5 MINIT GUNA MICROWAVE

Kadangkala untuk membuat sebiji kek coklat memakan masa berjam-jam, tapi dengan resepi ini hanya 3 minit diperlukan sahaja sebelum tersedia untuk dimakan. Caranya cukup mudah serta cepat, paling penting sedang. Walau bagaimanapun untuk membuat kek coklat ekspres ini anda perlu ada sebuah microwave dirumah.

Bahan-bahan :
(Kuantiti hanya untuk bekas kecil)

– 4 sudu tepung gandum
– 4 sudu gula halus
– 4 sudu susu cair / susu segar
– 4 sudu minyak masak / minyak jagung
– 2 sudu serbuk koko
– 2 sudu Milo
– 1 sudu Baking Powder
– 1 sudu esen vanila
– 1 biji telur

Cara-Cara:

Ayak tepung gandum, serbuk koko dan baning powder.
Masukkan semua bahan dalam bekas pengadun. Adun hingga sebati.
Ratakan adunan di dalam bekas yang sesuai dengan suhu microvawe.
Masukkan dalam microvawe dan tetapkan suhu
Tunggu 5 minit kemudian..Ting! Kek anda tersedia untuk dijamah.


Apa yang Perlu Mama Lakukan Sekiranya Anak Menangis di Sekolah?

Anak yang enggan ke taska atau sekolah adalah suatu masalah yang normal yang sering dihadapi oleh kebanyakkan ibu bapa. Banyak sebab menjadi punca kepada masalah ini. Mungkin kerana anak merasa takut atau tertekan untuk datang ke sekolah, hal ini akan memberi kesan kepada si anak. Kadang-kadang kita mengambil ringan tentang tekanan yang dihadapi oleh anak ini.
Alamak, anak menangis! Macam mana ni?

Perkara ini perlu diambil perhatian kerana ia bukan sahaja menjejaskan emosi kanak-kanak tersebut, bahkan mampu menjejaskan sistem tubuh anak seperti selalu mengalami sakit kepala dan sakit perut. Yang pasti, mesti ada sesuatu sebab kenapa mereka tidak mahu pergi taska atau sekolah. Contohnya tidak suka pada guru yang garang, dibuli rakan, takut berpisah dengan ibu dan sebagainya. Selidiki punca masalah; apakah sebab anak tidak mahu pergi sekolah. Pujuk dan tanya kenapa dia tidak mahu pergi sekolah; adakah sebab kena buli, takut kawan atau guru atau sebagainya.
Apa Patut Anda Lakukan?

Seelok-eloknya sebelum ingin hantar anak ke taska atau sekolah, anak sudah didedahkan dengan cerita mengenai taska/sekolah baru supaya emosinya lebih bersedia. Ceritakan suasana positif dan keseronokan di sekolah, seperti ada ramai kawan,guru yang baik, ada taman permainan dan sebagainya.Kita sendiri sebagai ibu bapa perlu cekal apabila menghantar dan meninggalkan anak buat pertama kali kerana emosi kita banyak mempengaruhi emosi anak.Cuba berfikiran positif dan elakkan daripada menunggu anak dalam kelas terlalu lama. Perkara ini akan menyukarkan proses penyesuaian. Tinggalkan saja anak sebaik menghantarnya ke taska/tadika walaupun dia menangis. Usah bimbang kerana biasanya anak akan diam selepas ibu atau bapa pulang.Pastikan juga kita tidak lewat mengambil anak pulang dari taska atau sekolah terutamanya pada minggu pertama. Biasanya kanak-kanak akan berasa takut apabila melihat kawan sudah pulang.Beri ganjaran (umpan) kepada anak yang tidak mahu ke taska/ sekolah dengan sesuatu yang disukai sekiranyanya dia rajin ke kelas tetapi elakkan daripada mengumpan anak dengan jajan dan mainan yang mahal. Teruslah menghantar anak ke taska/sekolah secara konsisten. Tidak konsisten akan melambatkan proses penyesuaian.Buat kerja rumah dan ulangkaji bersama-sama. Tanya hal-hal aktiviti, siapa kawan dia di sekolah dan sebagainya. Tunjukkan minat dan sokongan anda terhadapnya.Mungkin juga dia tidak suka pakaian harian yang tidak selesa. Oleh itu belikan mereka pakaian yang selesa dipakai.
Ini merupakan antara tips-tips yang Mama Papa boleh lakukan sekiranya anak menangis di sekolah. Semoga berjaya!


AWASI PENYAKIT BERJANGKIT DI TASKA ANAK ANDA

HARI ini sekiranya kita berbicara mengenai bayi atau pun kanak-kanak, antara perkara yang paling dikhuatiri ialah tentang keselamatan mereka ketika berada di pusat jagaan atau taman asuhan kanak-kanak (taska). Bukan tidak mempercayai kredibiliti para pekerja pusat jagaan yang ditugaskan untuk menjaga kanak-kanak atau bayi yang diamanahkan, tetapi cerita-cerita mengenai kemalangan yang berlaku di taska dari semasa ke semasa sedikit sebanyak membuatkan hati ibu bapa dilanda kebimbangan.
Sebenarnya, selain kemalangan kanak-kanak yang dihantar ke pusat jagaan atau taman asuhan kanak-kanak (taska) juga terdedah kepada pelbagai penyakit berjangkit yang dibawa daripada kalangan penghuninya. Walaupun sedar tentang risiko tersebut, bagi ibu bapa yang bekerjaya, mereka tiada pilihan dan apa yang mampu dilakukan hanya mengharapkan agar perkara tidak diingini itu tidak berlaku kepada anak mereka.

Antara penyakit berjangkit yang sering dihidapi oleh kanak-kanak di pusat jagaan ialah penyakit telinga seperti otitismedia. Didapati secara keseluruhan 13 hingga 15 peratus kanak-kanak berumur antara tiga hingga enam tahun akan dijangkiti penyakit berjangkit tersebut. Tidak dinafikan kanak-kanak yang dihantar ke pusat jagaan berisiko tinggi dan mudah untuk mendapat penyakit berjangkit, malah angkanya semakin meningkat dari semasa ke semasa.
Berbanding tekak dan hidung, kanak-kanak ini lebih mudah dijangkiti penyakit telinga. Perlu diingatkan kepada ibu bapa bahawa penyakit ini boleh mengakibatkan kesan jangka panjang kepada kanak-kanak tersebut. Oleh yang demikian, ibu bapa yang menghantar anak masing-masing ke pusat jagaan perlulah memantau kesihatan anak mereka dan sekiranya mengesan sesuatu yang aneh segeralah berjumpa doktor.